Gweithiwr Cyswllt Canolfan Gymunedol\nRydym ni’n chwilio am weithiwr i gynorthwyo gyda marchnata’r Ganolfan Gymunedol i logwyr posibl a delio gyda rhai materion gweinyddol o ran archebion a chydlynu gwirfoddolwyr. Mae’r Ganolfan yn yr Hen Ysgol, Pentredŵr, sy’n gymuned wledig 4 milltir i’r gogledd o Langollen. Mae gennym ni grant o’r Loteri Mawr ar gyfer y swydd am 3 mlynedd a gobeithir yn ystod y cyfnod hwn y bydd incwm rhent yn cynyddu’n ddigonol i barhau’r swydd i ryw raddau yn y dyfodol. Gobeithiwn gynnal cymysgedd o logiadau cymunedol, yn bennaf sesiynau un tro ond rhai llogiadau rheolaidd, a llety dros nos i grwpiau sy’n ymweld sydd angen llety sylfaenol wrth ddarganfod yr ardal. Y bwriad yw y bydd defnydd cynyddol o’r ganolfan gymunedol yn clymu cymuned wasgaredig Pentredŵr gyda chymunedau cyfagos Llantysilio a Llangollen.\nY bwriad yw i’r swydd gael ei gyflawni gan rhywun sy’n ymgymeryd â gwasanaethau i’r Gymdeithas Gymunedol gan nad yw’r ymrwymiadau amser amrywiol yn trosgwlyddo’n hawdd i gyflogaeth rhan amser. Bydd y contractwr yn gyfrifol am ddatgan a chyfrif am holl gyfraniadau treth ac Yswiriant Cenedlaethol. Byddwn ni’n talu £5,000, bob chwarter ar ddiwedd yr ail fis o bob chwarter, ar gytundeb un mlynedd i ddechrau a fydd yn agored ar gyfer adnewyddu ar gyfer y ddwy flynedd canlynol. Mae’n bosib rhannu’r cytundeb i ddwy elfen, y marchnata a’r gweinyddol ac felly ystyrir ymgeisiadau ar gyfer un neu ddwy elfen. Byddai siaradwr Cymraeg yn ddymunol ond nid yw’n hanfodol. Yn yr un modd, rhaid i’r ymgeisydd llwyddiannus fod yn eithaf lleol er mwyn cwblhau rhai o’r gwaith gweinyddol – archwiliadau cyn/ar ôl llogi, trosglwyddo goriadau ayyb er y gallai rhai o’r swyddogaethau gael eu rhannu gan wirfoddolwyr lleol – felly ystyrir ymgeiswyr llai lleol ond bydd hwylustod mynediad i’r ganolfan yn cael ei drafod yn y broses recriwtio.\nGall y Gwasanaethau sy’n ofynnol gan y Gweithiwr Cyswllt ei grynhoi fel gweithio gyda Pwyllgor Rheoli Cymdeithas Cymunedol i:\nCysylltu gyda’r gymuned leol, cynllunio a throsglwyddo digwyddiadau sy’n gweddu eu hanghenion.\nHyrwyddo’r gofod i’w logi’n lleol neu thu hwnt. Bydd y weithgarwch marchnata hwn angen ymchwil a chynllunio i ddechrau ac felly byddai profiad yn y maes yn fanteisiol ond nid yn hanfodol. Bydd yr ymdrech ddechreuol ar gyfer hyn yn gofyn am ran sylweddol o amser yr ymgymerwr mewn cyfnod gweinyddol isel ar logiadau oherwydd cau’r ganolfan ar gyfer gwaith adnewyddu sylweddol. Wedi hynny dylai’r gwaith marchnata leihau wrth i’r gwaith llogi gweinyddol gynyddu.\nDerbyn llogiadau a chadw dyddiadur o ddigwyddiadau/llogiadau, trefnu ar gyfer trosglwyddo goriadau ac archwilio’r adeilad cyn ac ar ôl llogi.\nCydlynu cyfarfodydd gydag aelodau o’r Gymdeithas Gymunedol a rhoi adborth iddyn nhw’n rheolaidd.\nCysylltu gyda St Collen a chanolfan y Conquering Hero i sicrhau bod pawb yn glir am yr ystod o gyfleusterau sydd ar gael ymhob lleoliad a gallu pasio llogiadau o un i’r llall os bydd angen.\nGosod y sylfaen ar gyfer sefydlu rhwydwaith cymunedol, wedi ei ganoli yn y Ganolfan Gymunedol, fydd yn hyrwyddo cyswllt rhwng trigolion lleol o bob oed er mwyn gwella cyfathrebiad o fewn y gymuned a fyddai’n elwa trigolion o bob oed a gallu.\nCydlynu â’r Gymdeithas Gymunedol a gwirfoddolwyr lleol er mwyn trefnu glanhau a cynnal a chadw’r neuadd.\nDylai unrhyw un sydd â diddordeb yn y swydd ddynodi hynny yn ysgrifenedig ynghyd â CV cryno a’i anfon i’r manylion cyswllt isod unai drwy’r post neu ebost erbyn 31 Hydref 2017. Gobeithiwn gyfweld â rhestr fer o ymgeiswyr ym mis Tachwedd er mwyn penodi o’r 1 Rhagfyr 2017. Bydd hwn yn broses anffurfiol er bod gan y darparwr cyllid nifer o anghenion ynghylch cynnal y weithdrefn recriwtio.\nCymdeithas Gymunedol Pentredwr a’r Cylch\n07710 210943 a 01978 869299


Y cynllun Dosbarthu Carcasau Eidion: dosbarthu carcasau - GOV.UK\nMae'n rhaid i ladd-dai eidion drin, categoreiddio, dosbarthu, pwyso a labelu carcasau yn unol â'r rheoliadau a hysbysu cyflenwyr o'r canlyniadau.\nTrin y carcas\nStampio neu labelu’r carcas\nRhoi gwybod am ganlyniadau’r broses ddosbarthu\nMae’n rhaid i chi drin, categoreiddio, dosbarthu a phwyso carcasau eidion o fewn awr i ladd yr anifeiliaid.\nDim ond dosbarthwr trwyddedig, cymwysedig a all ddosbarthu carcasau. Nid oes rhaid i’r dosbarthwr ddod o’ch cwmni eich hun.\nGallwch ddefnyddio technegau graddio awtomataidd ond mae’n rhaid i chi gael trwydded yn gyntaf gan yr Asiantaeth Taliadau Gwledig - gweler Canllawiau ar dechnegau graddio awtomataidd (PDF, 152KB, 1 page) . Os bydd y rhain yn methu â dosbarthu carcas, mae’n rhaid ei ddosbarthu o hyd ar y diwrnod lladd.\nAm ragor o fanylion a lluniau sy’n dangos sut y dylid trin carcas, lawrlwythwch y cynllun Dosbarthu Carcasau Eidion: canllawiau ar fanylebau trin a dosbarthu carcasau (PDF, 589KB, 25 pages) .\nMae’n rhaid i chi drin carcasau yn unol ag un o’r manylebau hyn:\nManyleb Gyfeirio’r Comisiwn Ewropeaidd\nManyleb y DU\nNi ddylech weithredu manyleb trin ‘cwmni’\nMae’r tabl isod yn esbonio pa rannau o’r carcas y mae’n rhaid eu trin ar gyfer pob manyleb.\nManyleb Safonol √ √ √ √ √\nManyleb Gyfeirio y CE X X √ √ X\nManyleb y DU X X X X X\nMae’n rhaid i chi ddosbarthu pob carcas i un o’r categorïau yn y tabl isod.\nE Carcas anifail gwryw arall dros 12 mis oed\nEr mwyn cydymffurfio â’r cynllun Dosbarthu Carcasau Eidion, mae’n rhaid i ladd-dai raddio carcasau yn ôl y canlynol:\ncydffurfiad y carcas (gorchudd gnawd a siâp gyffredinol)\ngorchudd braster y carcas\nMae’r cynllun Dosbarthu Carcasau Eidion yn nodi ‘graddfa’r Undeb’ ar gyfer y graddau hyn a ddefnyddir ledled yr Undeb Ewropeaidd.\nAm ragor o fanylion ar raddfa’r Undeb lawrlwythwch Y cynllun Dosbarthu Carcasau Eidion: graddfa'r Undeb (PDF, 82.1KB, 2 pages) .\nMae gan raddfa’r Undeb chwe dosbarth o gydffurfiad ar gyfer anifeiliaid buchol 8 mis oed a throsodd. Mae’r dosbarthwr yn gwneud asesiad gweledol o siâp gyffredinol a gorchudd cnawd y carcas.\nY dosbarth o gydffurfiad\nAnsawdd y carcas\nIsddosbarthiad (lle y bo’n gymwys)\nS arbennig iawn\nU da iawn uchaf (+) neu isaf (-)\nO gweddol uchaf (+) neu isaf (-)\nP gwael uchaf (+) neu isaf (-)\nMae gan yr Undeb bum dosbarth o orchudd braster. Mae’r dosbarthwr yn gwneud asesiad gweledol o ddatblygiad braster allanol y carcas.\nY dosbarth o fraster\n4 uchel yn cynnwys llai o fraster (L) neu fwy o fraster (H)\n5 Uchel Iawn yn cynnwys llai o fraster (L) neu fwy o fraster (H)\nY raddfa 15 pwynt\nYn lle defnyddio’r isddosbarthiadau safonol, sydd ond yn gymwys i ddosbarthiadau penodol o gydffurfiad a braster (e.e. U+ ar gyfer cydffurfiad neu 4L ar gyfer braster) gall lladd-dai ddewis mabwysiadu system fanylach o isddosbarthiadau, a elwir yn raddfa 15 pwynt. O dan y raddfa 15 pwynt, isrennir pob un o’r dosbarthiadau o fraster a chydffurfiad yn:\nisel (wedi’i farcio’n ‘-‘)\ncanolig (wedi’i farcio’n ‘ganol’)\nuchel (wedi’i farcio’n ‘+’)\nMae’r nifer fwy hon o israniadau yn ei gwneud yn bosibl i garcasau gael eu graddio’n fwy cywir.\nMae’n rhaid pwyso’r carcas o fewn awr i ladd yr anifail.\nMae’n rhaid i chi gofnodi’r pwysau a ddangosir ar ddangosydd y raddfa ac ni ddylech eu talgrynnu i fyny nac i lawr.\nEr mwyn cyfrifo’r pwysau oer, didynnwch 2% o’r pwysau cynnes.\nO dan y cynllun Dosbarthu Carcasau Eidion, mae’n rhaid i chi naill ai stampio neu labelu pob carcas (mae hyn yn ychwanegol at ofynion y Cynllun Labelu Eidion).\nOs ydych yn defnyddio technegau graddio awtomataidd, mae’n rhaid i chi ddefnyddio labeli.\nMae’n rhaid i chi roi marciau a labeli mewn mannau penodol:\nar y bedrain, dylech roi’r label ar y lwyn ‘strip’ ar lefel y pedwerydd fertebra meingefnol\nar y chwarthor blaen dylech osod y label ar y frisged rhwng 10 a 30 cm o ymyl y sternwm\nNi ddylech dynnu ymaith farciau na labeli cyn diesgyrnu’r chwarthor blaen a’r bedrain.\nSut i ddefnyddio stampiau\nMae’n rhaid i chi ddefnyddio inc anwenwynig, annileadwy ac mae’n rhaid i’r llythrennau a’r rhifau fod yn 2 gentimedr o uchder o leiaf.\nMae’n rhaid i’r stamp ddangos y canlynol:\nSut i ddefnyddio labeli\nMae’n rhaid i’r labeli fod yn 50cm2 o leiaf. Mae’n rhaid i’r wybodaeth fod yn ddarllenadwy.\nDim ond yr unigolyn a ddosbarthodd y carcas yn wreiddiol a all newid label dosbarthu. Mae’n rhaid i’r unigolyn hwn wneud unrhyw newid o’r fath ei hun drwy farcio’r label yn glir.\nMae’n rhaid i’r label ddangos y canlynol:\ny gorchudd braster\nrhif cymeradwyo’r lladd-dy\nrhif adnabod neu rif lladd yr anifail\ny dyddiad lladd\nlle y bo’n berthnasol, bod y carcas wedi’i ddosbarthu gan ddefnyddio technegau graddio awtomataidd\nMae’n rhaid i labeli:\ngallu gwrthsefyll rhwygo\ncael eu gosod yn sownd ar chwarthor blaen a phedrain y carcas\nMae’n rhaid i chi hysbysu’r sawl a anfonodd yr anifail i’r lladd-dy o’r dosbarthiad, naill ai’n ysgrifenedig neu’n electronig. Gallech ddefnyddio anfoneb neu ddogfen atodedig i wneud hyn.\nMae’n rhaid i chi ei hysbysu o’r canlynol:\ncanlyniadau’r broses ddosbarthu (gan gynnwys yr isddosbarthiadau o’r raddfa 15 pwynt os gwnaethoch eu defnyddio)\npwysau’r carcas (gan nodi ai’r pwysau cynnes neu’r pwysau oer a gyfrifwyd)\npa fanyleb trin a ddefnyddiwyd gennych\nOs cafodd y carcas ei ddosbarthu gan ddefnyddio technegau graddio awtomataidd, mae’n rhaid i chi ei hysbysu o hynny hefyd.\nDylech hefyd ei hysbysu o’r canlynol:\ny rhif lladd\nOs na allwch ddweud wrth yr unigolyn a gyflenwodd yr anifail, dylech ddweud wrth yr unigolyn neu’r cwmni sy’n gyfrifol am y gweithrediadau lladd.


Mae ymgynghoriad ar strategaeth ymchwil a datblygu gofal cymdeithasol arfaethedig i Gymru dros y pum mlynedd nesaf wedi agor – a hoffem gael eich barn chi arni. Mae’r strategaeth genedlaethol yn cyflwyno gweledigaeth lle mae Cymru’n fyd-enwog am waith ymchwil gofal cymdeithasol rhagorol sy’n cefnogi pobl Cymru trwy lywio a gwella polisi ac ymarfer gofal cymdeithasol.|Gofal Cymdeithasol Cymru\nStrategaeth ymchwil a datblygu gofal cymdeithasol i Gymru 2017-2022\n26 Mehefin 2017 - 21 Awst 2017\nRydym wedi ei sefydlu i arwain mewn rheoleiddio, datblygu’r gweithlu a gwella gwasanaethau ar gyfer darparwyr gofal cymdeithasol. Rydym wedi datblygu perthnasau gweithio agos iawn gyda Ymchwil Iechyd a Gofal Cymru a’r sefydliadau mae e’n eu hariannu, gan gynnwys Ysgol Cymru ar gyfer Ymchwil Gofal Cymdeithasol.\nMae fersiwn ddraft hon o’r Strategaeth Ymchwil a Datblygu Gofal Cymdeithasol wedi cael ei ddatblygu gan y sefydliadau hyn a gan ymarfer gofal cymdeithasol, prifysgolion Cymru, llywodraeth leol a chenedlaethol, sefydliadau ymbarél, a’r cyhoedd. Mae’r strategaeth wedi’i ddylunio i gysylltu ymarfer gofal cymdeithasol ac ymchwil yn ffurfiol drwy weithredoedd, cyfrifoldebau, ac atebolrwydd sy’ wedi cael eu rhannu a’u cytuno arnynt ar y cyd.\nYmateb i’r ymgynghoriad Strategaeth Ymchwil a Datblygu Gofal Cymdeithasol i Gymru 2017-2022\nCrynodeb o'r Strategaeth Ymchwil a Datblygu Gofal Cymdeithasol Cymru 2017-22\nDogfen ymgynghori drafft strategaeth ymchwil a datblygu gofal cymdeithasol i Gymru 2017-2022


Santes Dwynwen a San Ffolant\ndiolch yn fawr - dwi'n hapus iawn gyda'r llwy\nEnwau babanod Cymraeg mwyaf poblogaidd\nAm ganrifoedd yng Nghymru mae Llwyau Caru wedi cael eu cerfio â llaw mewn pren gyda symbolau o gariad i'w rhoi fel anrhegion, ac mae'r traddodiad yn awr yn lledaenu'n gyflym o gwmpas y byd wrth i bobl chwilio am ffordd wirioneddol arbennig o ddathlu Priodas, Penblwydd Priodas, Dyweddiad, Pen-blwydd neu i ddweud Diolch.\nEnwau am Ddim + Dosbarthu Cyflym: Mae Cadwyn yn cynnig gwasanaeth rhad ac am ddim o losgi enwau, dyddiad a hyd yn oed negeseuon ar Lwy Garu o Gymru. Mae mor syml ac mor unigryw. Dewiswch o'r casgliad o Lwyau Serch Cymreig, ac ar y llwyau hynny lle mae'r gwasanaeth ar gael, nodwch yr hyn yr hoffech chi i ni losgi ar y llwy. Bydd eich rhodd yn hollol unigryw yn y byd ac yn helpu i wneud yr achlysur yn un arbennig iawn - Edrychwch ar rhai enghreifftiau o'n llosgysgrifennu yma. Anfonir pob archeb o fewn 2 ddiwrnod gwaith!\nPWYSWCH YMA i weld ein casgliad helaeth o lwyau Caru o Gymru, ac i archebu arlein.\nHanes: Cychwynnodd yr arfer o gerfio a rhoi Llwyau Caru yng Nghymru gannoedd o flynyddoedd yn ôl. Byddai dynion ifanc heddiw yn ôl pob tebyg yn prynu blodau, siocledi neu emwaith fel arwydd o anwyldeb. Ganrifoedd yn ôl yng Nghymru, yn ogystal â rhoi anrhegion o losin neu gacennau, byddent hefyd yn rhoi anrheg arbennig, mwy personol i wrthrych eu dymuniad, y Llwy Garu - Darllenwch hanes llawn y Lwy Garu yma.\nSymbolau: Mae gan bob Symbol ystyr gwahanol. Bu llawer o drafod ynglŷn â arwyddocâd y gwahanol symbolau a ddefnyddir wrth gerfio llwyau caru. Roedd llawer o'r cerfwyr ifanc yn swil ac yn amharod i ddangos eu hemosiynau, a byddant felly yn ceisio cyfleu eu gwir deimladau trwy ddefnyddio gwahanol symbolau. Dros y canrifoedd, mae llawer mwy o symbolau wedi cael eu hychwanegu, ac wrth i'r Llwyau Caru fynd yn fwy cymhleth ac addurniadol, maent wedi dod yn rhywbeth i’w casglu - Edrychwch ar y ystyron y symbolau yma.\nCerfwyr a Phren: Creadigaethau grŵp o gerfwyr pren yng nghymoedd de Cymru, dan arweiniad Paul Curtis, yw ein casgliad o Lwyau Caru. Tyfodd Paul Curtis, brodor o Dde Cymru, i fyny mewn teulu o bedwar o blant. Darganfyddodd ei gariad a thalent am gerfio pren pan oedd yn ifanc iawn - Darllenwch fwy am y cerfwyr yma, ac am y pren a’r gorffeniad yma.\nNwyddau newydd ar gyfer May\nLlwy Dy Galon Di a Mi – 031\nGBP - £31.50\nLlwy Briodas Fach – 032\nGBP - £23.50\nGBP - £32.50\nLlwy Cwlwm Tragwyddol – 030\nLlwy Groes Geltaidd – 027\nGBP - £27.50\nLlwy Lwcus Gyda'n Gilydd – 029\nGBP - £39.95\nLlwy Adar Caru – 028\nLlwy Groes Geltaidd Gain – 026\nLlwy Garu Meillionen - 041\nTlws Llwy Garu Calon (Arian) - 052a\nGBP - £95.00\nHawlfraint © 2021 | Cysylltwch â Ni | Welsh Love Spoons | Llwyau Caru


Cyflwyno cais am ganiatâd datblygu | Cynllunio Seilwaith Cenedlaethol\nCynghorir ymgeiswyr i gysylltu â’r Arolygiaeth Gynllunio cyn llenwi’r ffurflen er mwyn sicrhau y darperir dogfennaeth electronig yn y modd gofynnol. Mae Nodyn Cyngor Chwech: Paratoi a chyflwyno dogfennau cais yr Arolygiaeth Gynllunio yn rhoi rhagor o wybodaeth am hyn.\nGellir lawrlwytho’r ffurflen gais a’r canllawiau drwy glicio ar y ddolen isod. Nodwch fod y canllawiau yn rhan o’r ffurflen gais ei hun hefyd.\nFfurflen gais caniatâd datblygu (PDF 1 MB)\nDeddf Cynllunio 2008: canllawiau ar gyfer y ffurflen gais (Adran Cymunedau a Llywodraeth Leol, mis Mehefin 2013)


Amergin Glúingel - Wicipedia\nCymeriad chwedlonol yw Amergin Glúingel ("gluniau gwyn") neu Glúnmar ("glun mawr"), sy'n dderwydd, bardd a barnwr i'r Milesiaid yn y Cylch Mytholegol Gwyddelig. Priodolir sawl cerdd i Amergin yn nhestunau'r chwedlau Gwyddeleg am y Milesiaid.\nRoedd Amergin yn un o saith fab Míl Espáine, a gymerodd ran yng ngoresgyniad Iwerddon gan y Milesiaid gan ddisodli'r Tuatha Dé Danann, mewn dial am ladd bradwrus eu hen-ewythr Íth gan dri brenin y Tuatha Dé, sef Mac Cuill, Mac Cecht a Mac Gréine. Glaniant yn aber Inber Scéne, a enwir ar ôl Scéne, gwraig Amergin, a fu farw ar y fordaith. Rhoddodd tair brenhines y Tuatha Dé, (Banba, Ériu a Fódla), ganiatad i Amergin a'i dylwyth ymsefydlu yn Iwerddon. Chwiorydd oedd y breninesau hyn, a gorfododd Amergin i enwi'r ynys ar ôl pob un ohonynt, yr hyn a wnaeth: Ériu yw tarddair yr enw Éire, ac mae Banba a Fódla yn enwau barddonol am yr ynys.\nBu'n rhaid i'r Milesiaid ennill yr ynys trwy ymladd â'r tri frenin a'u derwyddon a rhyfelwyr. Gweithredodd Amergin fel barnwr neu ganolwr rhwng y ddwy blaid, swyddogaeth sy'n adlais o'r disgrifiadau o un o swyddogaethau derwyddon Gâl mewn ffynonellau Clasurol. Cytunodd y Milesiaid i dynnu yn ôl o'r ynys am bellter byr i'r môr, y tu hwnt i'r nawfed don, ffin o arwyddocad chwedlonol. Ymosododd y Milesiaid wedyn ond cododd derywddon y Dé Danann storm hud a lledrith i'w atal rhag cyrraedd y tir. Fodd bynnag, canodd Amergin swyngân yn galw ar ysbryd Iwerddon ac sy'n enwog heddiw wrth yr enw 'Cân Amergin'. Tawelodd y drycin a glaniodd y Milesiaid ac ennill y dydd ar ôl cyfres o frwydrau ffyrnig. Lladdwyd tri frenin y Tuatha Dé Danann mewn gornestau unigol yn erbyn tri of feibion Míl, Eber Finn, Érimón ac Amergin.\nWedyn rhanodd Amergin y tir rhwng ei ddau frawd: cymerodd Eber feddiant o dde Iwerddon a chafodd Eremon y gogledd. O fewn blwyddyn roedd Érimón wedi gorchfygu Éber mewn brwydr a dod yn frenin yr ynys gyfan, a dwy flynedd ar ôl hynny lladdodd Amergin ei hun mewn brwydr arall.\nMae gan rai o'r cerddi Cymraeg chwedlonol a briodolir i'r bardd Taliesin yn Llyfr Taliesin berthynas o ran eu themâu â'r cerddi a briodolir i Amergin yn y traddodiad Gwyddelig, er nad oes awgrym o fenthyciad neu ddylanwad uniogyrchol.\n↑ Sillefir fel Amairgin, Amorgen, Aimhirghin hefyd\n↑ Lebor Gabála Érenn §65-95\n↑ Maighréad C. Ní Dobs, "Tochomlad mac Miledh a hEspain i nErind: no Cath Tailten?" Études Celtiques v.II, Paris: Librairie E. Droz, 1937\n↑ Geoffrey Keating, Foas Feasa ar Éirinn 1.21, 22, http://www.ucc.ie/celt/published/T100054/text033.html 23]\n↑ Annals of the Four Masters M3500-3503\n↑ Geoffrey Keating, Foras Feasa ar Éirinn 1.24\n↑ James MacKillop, Dictionary of Celtic Mythology, Gwasg Prifysgol Rhydychen, 1998, t. 13\nWedi dod o "https://cy.wikipedia.org/w/index.php?title=Amergin_Glúingel&oldid=2278162"


Y boen eithaf - BBC News\nCYCHWYN 1 2 3 4 5\nPam fod pobl yn ei chael hi mor anodd i siarad am hunanladdiad?\nYm mis Medi 2015, bu farw Elfed Hughes ar ei fferm yn Ynys Môn. Roedd o wedi lladd ei hun.\nÂ hithau'n wythnos i godi ymwybyddiaeth iechyd meddwl, aeth ei fab a'r newyddiadurwr, Stephen, i chwilio am atebion i rai o'r cwestiynau oedd yn wynebu'r teulu yn eu profedigaeth.\nPam fod gymaint o stigma a chywilydd ynghlwm â hunanladdiad? Ydy hunanladdiad ar gynnydd? Ac oes yna broblem fwy dwys yng nghefn gwlad Cymru?\nDoedd 'na neb yn gweithio'n fwy calad na Dad.\nO'dd o'n codi cyn i'r haul godi ac yn gweithio tan i'r haul fynd i lawr.\nMi oeddan ni'n ffodus iawn fel teulu - mi roedd llawer o hynny oherwydd gwaith calad Dad.\nRoedd o'n ffordd o fyw iddo fo, roedd o'n caru'r gwaith, yn caru ffarmio.\nOedd gyna ni berthynas agos ond ella dydi dynion o’r genhedlaeth yna ddim yn dangos gormod o emosiwn"\nGes i fy magu ar fferm ym mhentref Llanfechell yng ngogledd Ynys Môn.\nRoedd hi'n ffarm arferol iawn yng nghanol y wlad ac mi oedd Dad wedi gweithio'n galad i adeiladu fferm lwyddiannus efo cymorth Taid, Mam a 'mrodyr.\nRoedd o'n ffarmio ffarm eitha' sylweddol, yn wartheg ac yn ddefaid.\n"Roedd Dad yn ddyn prowd ofnadwy,\nroedd o'n falch o be' oedd o wedi'i\ngyflawni ar y ffarm."\nMa' pawb yn meddwl am ffermydd fel llefydd hollol anghysbell, ond oeddan ni yng nghanol y gymuned er ein bod ni ar gyrion y pentre'.\nMam oedd yn g'neud y gwaith magu – a dim mewn ffordd negyddol dwi'n d'eud hynna.\nDad oedd yn gweithio ac yn darparu'r modd i Mam fod fel yna efo ni.\nRoedd Dad yn gweithio mor galad - doedd o byth yna mewn nosweithia' rhieni yn yr ysgol, er enghraifft, achos oedd Dad yn gweithio. O'n i'n edmygu hynny, o'n i'n dallt hynny - oeddan ni'n uned gref fel teulu.\nRoedd bywyd yn berffaith. Oedd problema' yn rwbath oedd yn digwydd yn rhywle arall.\nYn hunanol iawn, oeddach chi'm yn meddwl bod unrhyw beth drwg yn gallu digwydd i chi.\nRoedd Dad yn ddyn prowd ofnadwy, oedd o'n falch o be' oedd o wedi'i gyflawni ar y ffarm.\nStephen Hughes: "Roedd bywyd yn berffaith."\nRoedd o'n licio dangos ei wartheg yn y ffair aeaf, ac mi oedd o wedi gwneud rhaglenni teledu fel Cefn Gwlad.\nFysa chi'n meddwl bod y Queen Mum wedi troi i fyny ar ei stepan drws pan drôdd Dai Jones i fyny acw! Oedd Dad wedi cael modd i fyw, 'nath o fwynhau gymaint dangos ei waith i ffwr'.\nOedd Dad yn holliach, oedd o'n berson hawddgar a hwyliog.\nOedd gyna ni berthynas agos ond ella dydi dynion o’r genhedlaeth yna ddim yn dangos gormod o emosiwn.\nFysa' chi byth wedi ystyried, o'i weld o tri mis cynt, y bydda fo wedi lladd ei hun.\n"Oedd gyna fo gywilydd\nbod o'n ddigon gwan\ni ddioddef o iselder..."\nAr y wyneb, roedd bob dim i weld yn iawn.\nDoedd Dad heb fethu diwrnod o waith yn ei fywyd. Doedd o erioed wedi bod at y meddyg. Doedd o byth yn "sâl".\nOnd 'nath hynny newid fwy neu lai dros nos.\nO'n i'n mynd yn ôl ac ymlaen yn wythnosol rhwng Caerdydd ac adra'.\nOeddan ni'n gweld y dirywiad yma'n sydyn ofnadwy.\nRoedd y meddygon teulu yn helpu ond doedd 'na ddim byd yn gwneud gwahaniaeth.\nOedd o'n cyrraedd y pwynt lle o'dd Dad yn dechrau ystyried, neu drafod, hunanladdiad.\nElfed gyda Gwen, ei wraig, ar wyliau\nOs oedd o'n bum munud yn hwyr nôl adra oeddan ni'n mynd allan i chwilio amdano fo. Doedd hynna ddim yn iach.\nDyma ni'n penderfynu bod yn rhaid mynd â fo i'r ysbyty ac i uned iechyd meddwl, Hergest.\nDwi'n cofio Mam a fi isio dod â fo o'na er bod y meddygon yn d'eud bod o angen aros i fewn.\nOedd Dad yn teimlo'r stigma yn ofnadwy ac oeddan ni'n rhannu'r stigma mewn ffordd.\nOnd gwaethygu 'nath o, ac o fewn dyddia' roedd rhaid i ni fynd â fo fewn ac wedyn 'nath o aros o dan y ddeddf iechyd meddwl am bump wythnos.\nOedd o angan bod yna er fod o ddim isio. Oedd o'n casáu y lle a 'nath o'm gwella dim.\nErbyn y pwynt yma, roedd o'n siarad yn hollol agored efo fi a fy mrawd yn d'eud bod o isio lladd ei hun.\nDyma fi'n ffeindio fo'n trio lladd ei hun, a dyma ni'n sylweddoli bod yn rhaid mynd â fo nôl i'r ysbyty.\nOeddan ni wedi cuddio petha', llosgi petha' fysa fo’n gallu eu defnyddio [i ladd ei hun].\nOedd hi'n anodd peidio gwylltio efo fo er mai ei salwch o oedd o. Oedd pob diwrnod yn ddiwrnod gwahanol a doeddan ni ddim yn gweld pen-llanw'r peth.\nO'n i wedi dechra' diodda'n feddyliol fy hun. Oedd gen i orbryder, neu anxiety erbyn y diwedd.\nAm eiliad, 'natho ni droi'n cefna' a 'nath o fynd a gwneud be' oedd o wedi bygwth g'neud ers tri mis.\nAr 18 Medi 2015, yn 56 mlwydd oed, cafodd Dad ei ganfod yn farw ar dir ffarm Bwchanan.\nNesh i erioed, erioed, erioed feddwl y byddwn i'n cael galwad ffôn yn d'eud bod 'na rwbath wedi digwydd.\nRoedd o ond wedi bod yn diodda' o salwch meddwl ers tri mis.\nOedd gyna fo gywilydd bod o'n ddigon gwan i ddioddef o iselder, cywilydd o'r ffaith fod o methu ffarmio ddim mwy, ac o be' fysa pobl yn ei dd'eud.\nNesh i erioed ystyried y bydda fo o bawb yn dioddef o hynna.\nY Parchedig Emlyn Richards - cyfaill agos i Elfed Hughes\nMewn cymuned wledig oedd mor agos, pam fod Dad wedi teimlo fod yna gymaint o stigma o amgylch hunanladdiad?\nNes i ofyn hynny i'r Parchedig Emlyn Richards, ffrind agos i Dad.\n"Mae'r peth yn mynd yn ôl yn bur bell," meddai.\n"Mae'n anodd gwybod yn hollol be' ydy'r rheswm amdano fo.\n"Mi fydda – yn yr hen oes sy' ddim mor bell yn ôl â hynny – y sawl oedd wedi cyflawni hunanladdiad yn cael eu claddu mewn ffordd wahanol. Mi roedd cyfeiriad y bedd yn wahanol.\n"Yn ambell i achos doedd yr arch ddim yn mynd trwy borth y fynwent hyd yn oed – oedd o'n mynd dros y clawdd i'r fynwent.\n"O'n i'n methu credu'r peth," meddai'r Parchedig wrth gofio 'nôl i'r diwrnod y clywodd am farwolaeth Dad.\n"Oedd o'n taro rhywun fel tasa fo wedi digwydd i rhywun o'i deulu ei hun – ac yn enwedig beth oedd wedi digwydd felly."\nMae'r Parchedig Emlyn Richards yn cyfaddef bod crefydd wedi methu â delio â hunanladdiadau yn y gorffennol.\n"Cyn belled â bod y capel yn y cwestiwn, fe all ein crefyddau ni, yn anffodus, ddim â bod o'r help y galla fo fod.\n"Mi oedd 'na elfen gref o ofergoeliaeth yn ein crefydd ni. Oeddan nhw ddim yn siŵr iawn sut i drin a thrafod achos o'r math yma.\n"Oedd o'n farwolaeth gwahanol, yn farwolaeth amheus yn eu golwg nhw. Mae'n rhaid i ni ddweud hynna.\n"Yn amlach na pheidio roedd teulu bach yn cael eu cynghori [i gael] angladd preifat, tawel a distaw – diolch i’r drefn bod hwnna wedi'i chwalu ac yn amlach na pheidio mewn achos o hunanladdiad eu bod nhw'n angladdau cyhoeddus erbyn hyn.\n"Dwi'n meddwl os oes angan un cyhoeddus o gwbl bod ei angan o yn fa'ma, yn enwedig er mwyn y teulu - ei fod o'n tynnu pobl at ei gilydd, ac hynny sy'n bwysig.\n"Pam fod 'na syniad o gywilydd am fy mod i'n isal fy ysbryd mwy na tasa gen i’r ddannodd?"\n"Dwi bron yn meddwl fyddai'r Hen Destament yn collfarnu," meddai wedyn am gyfraniad y Beibl. "Does 'na ddim llawar o sylw yn cael ei roi i'r peth yn y Testament Newydd."\nDyma fo'n awgrymu, oherwydd fod y gymdeithas gapeli wedi "gwanio", ei bod yn "rhy fychan i fynd yn gysur i bobl" erbyn hyn.\n"Mae'r diwylliant ydan ni'n rhan ohono fo, mae'n gosod rhyw straen fawr ar bobl.\nRoedd Elfed yn hoff o fynd i'r dafarn leol - ond doedd hi ddim yn lle i drafod pynciau fel iechyd meddwl, meddai Stephen\n"Mae 'na ryw dueddiad o gystadleuaeth yn mynd mewn bywyd – ac yng nghanol hwn i gyd mae cymdeithas yn llacio. Tydi hi ddim mor glos ag yr oedd hi.\n"A chanlyniad hwnna ydy nad ydan ni'n gallu siarad mor agored efo'n gilydd. Mae o'n wir iawn yn llawer iawn o ffermwyr.\n"Pam? Pam fod 'na syniad o gywilydd am fy mod i'n isal fy ysbryd mwy na tasa gen i’r ddannodd?\n"Mae siarad yn gwyntyllu'r salwch a'r iselder. Mae hyn yn wir am sawl problem.\n"Mae'n sefyllfa felltigedig o rwystredig."\nAnn, nith a ffrind Elfed, yn trafod ei hymateb i'r newydd a pham bod y gymuned amaethyddol yn ei chael hi'n anodd i drafod iechyd meddwl.\nOnd faint o help sydd 'na i ffermwyr sy'n dioddef o salwch meddwl?\nCafodd Tir Dewi ei sefydlu yn wreiddiol bron i ddwy flynedd yn ôl er mwyn "ateb galwad yng nghefn gwlad", meddai'r Parchedig Ganon Eileen Davies.\n"Wnaethon ni alw cyfarfod cyhoeddus o bobl o wahanol gylchoedd yng nghefn gwlad achos bod ni'n teimlo bod angen cymorth ar bobl a'r ateb gelon ni y noson honno oedd 'plîs, 'dyn ni angen e'."\nYm mis Awst 2015, yn Sioe Sir Benfro, dyma agor llinell gymorth – a'r rhif hwnnw oedd rhif ffôn symudol Eileen Davies, sy'n ffermwraig ei hun.\nY Parchedig Ganon Eileen Davies\nMae Tir Dewi yn bwriadu agor llinell gymorth newydd ddiwedd mis Mai ac mae’r mudiad wedi derbyn arian i gyflogi rhywun yn rhan amser i gydlynnu'r prosiect elusennol am dair blynedd, gyda deunaw o wirfoddolwyr eisoes wedi'u cadarnhau i ateb y galwadau.\n"Mae ffermwyr wedi gweld newidiade' mawr ym myd amaeth," meddai.\n"Ble oedd ganddoch chi nifer o bobl yn gweithio o’r blaen mae un ffermwr erbyn hyn yn gallu bod ar ben ei hunan heb neb i siarad am orie'.\n"Hefyd, mae un partner falle'n gorfod mynd oddi wrth y ffarm er mwyn cael arian ychwanegol i fewn achos bod cyllid ac arian yn dynn iawn.\n"Mae trin a thrafod o amgylch y bwrdd erbyn heddi' wedi mynd a'r unigrwydd yma sy' yng nghefn gwlad, lle oedd 'da chi gymdogion i helpu a mi fydda dipyn o dynnu coes a chwerthin iach, ma' hwnna wedi mynd heddi'.\n"Hefyd mae 'na bwyse' cynyddol gyda'r holl fiwrocratiaeth. Ma' ffarmwr am fod mas yn edrych ar ôl ei stoc yn lle'r holl fiwrocratiaeth yma.\n"Mae pobl angen clust i wrando," meddai'r Parchedig Ganon Eileen Davies.\n"Mae shwt gyment o ffactore' ynghlwm ag amaethu sy'n pwyso mor drwm a ma' ffarmwr yn meddwl alle ddod i ben ac ei fod yn ddigon cryf ac i gario 'mlaen gyda'r gwaith ei hunan a byw mewn byd bach ei hunan.\n"Mae rhai hyd yn oed yn claddu pen mewn tywod heb sylweddoli allwch chi siarad gyda rhywun yn gyfrinachol, bod ffordd mas o hyn i gyd a dy'ch chi ddim ar eich pen eich hunan.\n"Roedd llawer iawn [o'r bobl oedd yn ffonio'r llinell gymorth] yn dioddef o iselder.\n"Dwi wedi bod ynghlwm â'r gwaith yn gwirfoddoli ers dros 12 mlynedd a'r hyn dwi wedi sylweddoli yn y flwyddyn neu flwyddyn a hanner diwethaf ydy cynifer o bobl ifanc rhwng 17 a 30 sydd â gofid a phwyse' afiechyd meddwl yn drom arnyn nhw ac yn diodde' o iselder enbyd.\nRoedd ffermwyr yn falch bod Stephen yn gwneud rhaglen deledu ar iechyd meddwl pan aeth i ymweld â marchnad yn Y Gaerwen\n"Rhai ohonyn nhw falle yn amaethu gyda rhieni ac yn gweld yr oriau'n hir a ddim yn cael cyfle i fwynhau ychydig oriau gyda'r nos.\n"Ond dylen nhw fod yn yr oedran lle maen nhw'n mwynhau bywyd ond yn hytrach maen nhw'n teimlo pwysau enbyd ar eu hysgwyddau nhw.\n"Dwi'n gweld pwysigrwydd y cyfryngau cymdeithasol yn y byd sydd ohoni, pethau fel Facebook ac ati, ond mae cyfrwng siarad yn bwysicach erbyn hyn nag yw e erioed wedi bod."\nMae Tir Dewi wedi'i sefydlu yn benodol ar gyfer ardaloedd Sir Gaerfyrddin, Ceredigion a Sir Benfro.\nFelly oes yna fwriad i sefydlu mudiadau tebyg ar hyd a lled y wlad?\nMae Llywodraeth Cymru yn d'eud bod gwaith eisoes yn cael ei wneud.\n“Ry’n ni’n cymryd camau i fynd i’r afael ag unigrwydd ac arwahanrwydd cymdeithasol, sy’n gallu effeithio ar bobl o bob cefndir, ac ry’n ni’n ariannu nifer o sefydliadau trydydd sector i gefnogi hyn," meddai llefarydd.\nDywedodd hefyd bod sefydliadau yn dod at ei gilydd i weithio gyda phobl sydd efo "risg uchel [o ladd eu hunain] fel ffermwyr a gweithwyr amaethyddol".\n"Mae staff yn cydweithio’n agos ag elusennau ffermio ac yn aml yn cyfeirio ffermwyr at yr elusennau hyn i gael cymorth pellach.”\n"Mae o wedi penderfynu mynd\nam byth a gadael ffarm gyfan i\nrywun gael g'neud be' bynnag\nmaen nhw isio efo hi."\nYn dilyn marwolaeth Dad, mae'r ffarm bellach yn nwylo'i feibion - rhywbeth oedd yn dasg anodd i Geraint, yr ieuengaf ohonom ni.\n"O'n i'n 25 yn colli Dad a oedd gen i ffarm 600 acer ar fy nwylo. Fo oedd yn gw'bod - toedd gen i ddim syniad mwy na mul be' i 'neud," meddai.\n"Fysa fo'n g'neud rwbath i'w ddefaid, gwartheg, y tir ac i adael hynna... oedd o'n fodlon rhoi hynny i gyd i fyny.\n"Os oedd o'n mynd ar ei holides - a toedd o ddim yn aml - oedd o'n g'neud yn siŵr bod rhywun oedd yn dallt yn gwatchad ar ôl y stoc.\n"Ond mae o wedi penderfynu mynd am byth a gadael 900 o ddefaid a 200 o wartheg i rywun gael ffarm gyfan i 'neud be' bynnag maen nhw isio efo hi."\nMa' diwydiant amaeth yn unig.\nDwi ddim 'di sylweddoli a gwerthfawrogi tan i Dad farw faint o waith sy' 'na.\nTi'n gorfod rhedag busnas ar ben dy hun – mae o'n lot o waith.\nYdy'r ffordd ydan ni'n byw yn g'neud ni'n sâl?\nOnd roedd salwch Dad wedi sbarduno mewnlifiad o negeseuon - rhai yn annisgwyl o onest.\n"Ddoth y stori allan fod Dad yn sâl," meddai Geraint. "[ac roedd Dad yn teimlo] cywilydd mawr. Ond 'nath 'na sawl ffarmwr ffonio'r tŷ 'ma i dd’eud bod nhw’n teimlo 'run fath.\n"Oedd 'na lawar un adnabyddus yr ardal yn d'eud 'dwi'n yr un twll â chdi Elfed'. Dynion oeddach chi'n meddwl fod bywyda' braf ganddyn nhw, yn hapus bob tro.”\nMae Sion yn cytuno fod amharodrwydd Dad i daclo'r salwch wedi dod yn sgil ei anallu i weithio.\n"Mi ddy'dodd o y bysa well ganddo fo fod wedi cael canser na hyn.\nStephen (33 oed), Geraint (27), a Sion (32)\n"Ro'dd Dad wedi gweithio’n galad ac yn meddwl fod o wedi cyrraedd i binacl felly oedd hynny'n ffaith mawr o'i salwch o – ei fod o methu g'neud y gwaith a methu cario 'mlaen.\n"Ar ôl i hyn ddigwydd i Dad ma’ pobl yn fwy agorad o ran rhannu sgwrs am betha'."\nY ffeithiau moel\nHunanladdiad sy'n achosi'r mwyafrif helaeth o farwolaethau ymysg dynion yng Nghymru a Phrydain.\nYn ôl y ffigyrau gan elusen Samaritans Cymru, roedd 81% o bobl wnaeth gyflawni hunanladdiad yng Nghymru yn 2014 yn ddynion - 5% yn uwch na'r ffigwr ar draws Prydain.\nMae rhwng 300 a 350 o bobl yn lladd eu hunain bob blwyddyn yng Nghymru, ac mae rhywun dair gwaith yn fwy tebygol o farw drwy hunanladdiad na damwain car.\nYn ôl Mudiad Iechyd y Byd (WHO) mae tua un miliwn o bobl yn lladd eu hunain pob blwyddyn - sy'n farwolaeth pob 40 eiliad.\nMae disgwyl, erbyn 2020, bydd y cyfradd hwnnw'n codi i un pob 20 eiliad.\nMae'r cyfradd o ddynion sy'n cyflawni hunanladdiad wedi cynyddu'n sylweddol ers 2007, yn ôl y Swyddfa Ystadegau Gwladol, tra bod cyfradd y merched wedi aros yn weddol gyson ac yn is na dynion o dipyn.\nDywedodd Emma Harris, Swyddog Polisi a Chyfathrebu Samaritans Cymru: “O gymharu â’r boblogaeth yn gyffredinol, rydym ni’n cydnabod bod rhai ffactorau yn gallu cynyddu’r risg o hunanladdiad mewn ardaloedd gwledig.\n“Mae’r rhain yn cynnwys arwahaniad, rhwydweithiau cymdeithasol gwael a stigma fwy dwys ynghylch iechyd meddwl.”\nYn 2015, roedd 'na 350 o bobl wedi lladd eu hunain yng Nghymru - 78% o’r rhain yn ddynion.\n"Mae 'na ormod o deuluoedd\nyn gorfod wynebu be' ydan\nni'n wynebu bob dydd."\nDwi yn meddwl - yn achos Dad heb os - stigma laddodd Dad, a'i salwch o'n rhan mawr ohono fo yn galluogi fo i 'neud be' 'nath o.\nDwi'n ffeindio fy hun rŵan yn rhan o'r stigma.\nDwi ddim yn d'eud bod Dad wedi lladd ei hun. Dwi wastad yn d'eud 'ma' Dad wedi marw' neu 'pan 'nath Dad adael' neu 'pan ddigwyddodd yr hynna 'da ni byth yn dd'eud' - 'ma' Dad wedi lladd ei hun', 'pan 'nath Dad ladd ei hun', 'pan 'nath Elfed benderfynu lladd ei hun'.\nDwi'n rhan anfwriadol o'r stigma ynghylch y peth.\nDwi'n gw'bod bod o wedi chwarae rhan ym marwolaeth Dad, a'r gobaith ydy, wrth i ni godi ymwybyddiaeth o'r peth, bod y stigma yn lleihau a bod ni'n siarad amdano fo fel bod 'na broblem o hunanladdiad yng Nghymru, ym Mhrydain, ac ar draws y byd.\nMa'n lladd gormod o bobl - mae 'na ormod o deuluoedd yn gorfod wynebu be' ydan ni'n wynebu bob dydd a dydi o ddim yn iawn.\nNath 'na arbenigwr dd'eud wrtha' i bod hunanladdiad yn rwbath allwch chi ei osgoi... pam felly dyda ni ddim yn osgoi'r peth?\nBydd rhaglen arbennig 'Colli Dad, Siarad am Hynna' ar S4C am 21:00 ddydd Sul, 14 Mai.\nGwrandewch hefyd ar 'Meddwl Am Dad' ar Radio Cymru am 12:20 ddydd Iau, 11 Mai.\nAuthor / Awdur\nVideo production / Cynhyrchwyr fideo\nDydd Iau 11 Mai\nMore from BBC News long reads\nThe High Street Abduction: Toddler taken from a busy store\nGrowing up young: Teenagers navigating adolescence


£2m i wella iechyd meddwl a lles mewn prifysgolion Cymru | LLYW.CYMRU\n£2m i wella iechyd meddwl a lles mewn prifysgolion Cymru\nMae Llywodraeth Cymru wedi cyhoeddi ei bod yn rhoi £2m o gyllid newydd i gefnogi iechyd a lles myfyrwyr, gan gynnwys iechyd meddwl, mewn sefydliadau addysg uwch yng Nghymru.\nMae'r cyllid wedi'i ddarparu i wella'r cymorth sydd ar gael i fyfyrwyr a staff mewn sefydliadau addysg uwch. Dylai mentrau ar lefel y sefydliad elwa ar y cyllid, fel hyfforddi staff i fod yn ymwybodol o lesiant ac iechyd meddwl, a hybu rhoi gwybodaeth am iechyd ar hyd a lled y campws, gan gynnwys diogelu myfyrwyr sydd mewn perygl o niwed.\nCaiff y cyllid ei ddyrannu drwy Gyngor Cyllido Addysg Uwch Cymru.\n“I'r rhan fwyaf o fyfyrwyr, mae mynd i'r brifysgol yn brofiad llawen – sy’n cynnwys ffrindiau newydd, dewis llwybrau gyrfa a dysgu gwersi, yn y ddarlithfa a'r tu allan iddi. Ond, mae hefyd yn gyfnod o newid sy'n galllu golygu gorfod wynebu heriau fel byw i ffordd o'r cartref am y tro cyntaf, rheoli arian neu ymdopi â phwysau arholiadau.\n“Bydd y cyllid hwn yn cryfhau'r gofal a'r cymorth y mae prifysgolion yn eu darparu i fyfyrwyr, trwy ymyrryd neu gynnig cymorth iddyn nhw os bydd neu pan fydd angen, ac yn eu helpu i gyflawni eu huchelgeisiau a manteisio i'r eithaf ar eu profiad yn y brifysgol heb unrhyw rwystrau.”\nDywedodd Gwyneth Sweatman, Llywydd UCM Cymru:\n“Mae iechyd meddwl myfyrwyr wedi bod yn flaenoriaeth imi fel Llywydd Undeb Cenedlaethol Myfyrwyr Cymru, ac i’n hundebau i fyfyrwyr ar hyd a lled Cymru, eleni. Rwy'n croesawu buddsoddiad Llywodraeth Cymru o £2 filiwn i wella iechyd meddwl a lles myfyrywr.\n“Rwy'n gobeithio y bydd y prifysgolion yn gallu defnyddio'r cyllid hwn i wella'r cymorth a'r gwasanaethau y maen nhw'n eu cynnig i fyfyrwyr, fel cymorth dwyieithog ac ar-lein. Mae hefyd yn bwysig bod myfyrwyr yn gallu cael hyd i gymorth a gwasanaethau'n rhwydd ar draws wahanol gampysau.\n“Rwy'n awyddus i weld mwy o staff academaidd ac anacademaidd rheng flaen yn cael eu hyfforddi am iechyd meddwl, a hoffwn weld gwasanaethau cyhoeddus lleol yn cydweithio'n fwy agos â phrifysgolion.\n“Mae maint Cymru'n berffaith i brifysgolion, myfyrwyr a'r sector iechyd meddwl gydweithio i wneud yn siŵr bod pob myfyriwr yng Nghymru, ble bynnag neu sut bynnag y maen nhw'n astudio, yn gallu cael mynediad i'r gwasanaethau a'r cymorth sydd eu hangen arnynt i barhau i astudio.\n“Rwy'n edrych ymlaen at barhau i weithio ar yr agenda bwysig hon ochr yn ochr â Llywodraeth Cymru, Cyngor Cyllido Addysg Uwch Cymru, prifysgolion, a'n hundebau myfyrwyr.”\nDywedodd Dr David Blaney, Prif Weithredwr Cyngor Cyllido Addysg Uwch Cymru:\n“Yn yr un modd ag y gall ysgolion helpu disgyblion, ac y mae cyflogwyr yn darparu gwasanaethau i'w staff, mae ond yn iawn bod prifysgolion mewn sefyllfa dda i gefnogi eu poblogaethau mawr ac amrywiol. Mae hyn yn rhan o gyfres o gymorth wedi'i dargedu gan y Cyngor Cyllido, sy'n cydnabod y rôl unigryw y mae prifysgolion yn ei chwarae ym mywydau bob dydd eu myfyrwyr. O ran ymyriadau cynnar sy'n ymwneud â materion personol neu academaidd, neu o ran cynnig cymorth yn dilyn gorfod wynebu heriau, bydd y cyllid hwn yn gwneud gwahaniaeth go iawn i fywydau pobl.”\nDywedodd Amanda Wilkinson, Cyfarwyddwr Prifysgolion Cymru:\n“Mae'r gwaith ardderchog sy'n cael ei wneud gan wasanaethau lles a chymorth i fyfyrwyr ar draws brifysgolion Cymru wedi gwneud argraff fawr iawn ar Prifysgolion Cymru, yn enwedig mewn amgylchedd heriol lle y mae’r gyfran o’r bobl sy'n datgelu materion iechyd meddwl wedi cynyddu'n sylweddol ar hyd a lled y Deyrnas Unedig.\n“Eleni, mae prifysgolion yng Nghymru wedi bodyn gweithio gyda Chyngor Cyllido Addysg Uwch Cymru i ddatblygu dull ar gyfer Cymru-gyfan i hyrwyddo iechyd meddwl a lles da. Mae'r cyhoeddiad heddiw i'w groesawu'n fawr, a bydd yn helpu prifysgolion yng Nghymru i fynd i'r afael â'r heriau cymhleth yn y meysydd hyn."


Caffi ‘Ciosg Dros Dro’ Castell Caernarfon yn chwilio am denantiaid – Golwg360\nCaffi ‘Ciosg Dros Dro’ Castell Caernarfon yn chwilio am denantiaid\nOnd mae rhai perchnogion busnes lleol yn cwestiynnu... "Ydyn nhw angen caffi yn y Castell?!"\nMae Cadw yn gwahodd datganiadau o ddiddordeb gan fusnesau lleol, annibynnol, i redeg a rheoli cyfleuster arlwyo newydd, mewn ciosg dros dro yng Nghastell Caernarfon.\nBydd y safle hunangynhwysol yn darparu lluniaeth ysgafn gydag opsiynau tecawê a nifer cyfunedig o seddi tu fewn, gyda’r bwriad o agor erbyn mis Mehefin, 2021.\nMae’n rhan o gynllun £4miliwn sydd wedi’i arwain gan Cadw i ailddatblygu’r castell a chreu caffi newydd a lifft i fynd ag ymwelwyr i rannau sydd heb eu gweld o’r blaen.\nY bwriad, yw agor cyfleuster arlwyo parhaol, sef Caffi Castell flwyddyn nesaf yn y gobaith y bydd hynny’n ffurfio ail ran o’r berthynas rhwng Cadw a thenantiaid llwyddiannus y Ciosg Dros Dro.\n“Er budd cymunedau lleol”\nCafodd y cynlluniau i adnewyddu’r castell, sy’n denu oddeutu 200,000 o ymwelwyr mewn blwyddyn arferol, y golau gwyrdd ym mis Tachwedd llynedd, wedi’i Gyngor Gwynedd gymeradwyo’r cais caniatâd cynllunio.\nYn fuan wedi hynny, cafodd 190 tunnell o sgaffaldiau eu codi er mwyn sicrhau mynediad i ben tyrau Porth y Brenin sy’n 25m o uchder.\nMae disgwyl i’r gwaith adnewyddu gael ei gwblhau yn gynnar flwyddyn nesaf – ond tan hynny, fydd y Ciosg Dros Dro yn darparu lluniaeth ysgafn i ymwelwyr fwynhau, gan ddarparu seddi tu fewn a thu allan ar dir y Castell.\nMae’r ddogfen sy’n darparu gwybodaeth ynglŷn â’r cynnig yn nodi:\n“Mae Cadw bob amser yn ceisio datblygu ffrydiau refeniw i helpu cefnogi ei waith ac er budd cymunedau lleol.\n“Un maes masnachol allweddol lle mae Cadw yn awyddus i ddatblygu ymhellach yw darparu bwyd a diod ar draws ystod o safleoedd a chynnig cyfleoedd i fusnesau lleol weithio gyda Cadw, mewn perthynas â hyn.”\nCyfle newydd a chyffrous gan @CadwWales, i weithredwr arlwyo proffesiynol ddarparu a rheoli gwasanaeth arlwyo unigryw ar Safle Treftadaeth y Byd – Castell Caernarfon.\nMwy o wybodaeth yma: https://t.co/zJ6DoLGGio #yagym pic.twitter.com/rFqI9NdISQ\n— CyngorGwyneddCouncil (@CyngorGwynedd) February 17, 2021\n“Ydyn nhw angen caffi yn y Castell?”\nEr hynny, mae rhai caffis yng Nghaernarfon yn pryderu ynglŷn ag effeithiau negyddol y datblygiad newydd i’w busnesau a hynny ar gynffon flwyddyn anodd iawn beth bynnag.\nAgorodd Caffi Tŷ Winsh, o dan reolaeth Pat ac Alwyn Hughes, ym mis Awst llynedd.\n“Ydyn nhw angen caffi yn y Castell?!” gofynna Pat Hughes.\n“Os ydi pobl yn gwybod bod yna gaffi yn mynd i fod yn y castell, fydda nhw yn meddwl “we’ll have something to eat whilst we’re in the castle” yn hytrach na bod nhw’n pario wrth ymyl y doc a phasio ni,” meddai.\n“Mae’n siŵr bod o yn mynd i effeithio ar bob caffi yn y dref fyswn i’n feddwl – dydw i ddim in favour ohono fo ond does yna ddim ffordd rownd o.\n“Pobol leol ydyn ni sy’n trio gwneud bywoliaeth,” meddai, “ac mae’r castell yn manteisio ar y ffaith bod nhw mewn adeilad hanesyddol – sydd yn mynd i ddenu pobol.\n“Maen nhw’n cael pres gan bobl sy’n talu i fynd i mewn i’r castell beth bynnag,” meddai.\n“Arian wedi dŵad o’r pwrs y Llywodraeth”\nMae dirprwy gwnstabl y Castell a Maer Tref Caernarfon, Tudor Owen, hefyd wedi rhannu ei bryderon.\n“Dwi yn teimlo dros y caffis,” meddai.\n“Mae’r arian wedi dŵad o’r pwrs y Llywodraeth – dyna sydd yn talu am y caffi – wedyn dwi’n teimlo bod lleill yn gaffis preifat – nhw sydd bia’r caffis yna.\nDisgrifiodd y cynnig gan Cadw i fusnesau lleol gymryd drosodd y Caffi Ciosg Dros Dro fel “sweetener bach”.\n“Unwaith fydd y caffi yn gored – yr un iawn – ella fydd ganddyn nhw staff eu hunain, does bosib gwybod beth sy’n mynd i ddigwydd hefo hwnnw.”\n“Mae’r cais cynllunio ar gyfer y gwaith ar Gastell Caernarfon wedi ei basio.\n“Rydym yn gobeithio y bydd mwy o bobl yn ymweld â’r castell, Caernarfon a’r caffis lleol o ganlyniad i’r gwaith.\n“Byddwn yn chwilio am gwmni lleol i redeg Caffi Ciosg Dros Dro, a busnes Caffi’r Castell, a rydym am weithio gyda busnesau lleol, fel rydym wedi’i wneud yn llwyddiannus iawn yn Harlech, ble y mae gan berchennog caffi lleol ail safle o fewn y castell.”\n“Y gobaith yw, os fydd y cais yn cael ei dderbyn, y bydd mwy o bobl yn ymweld a’r castell, Caernarfon, a’r caffes lleol.”\ngan Huw Bebb, 11 Medi 2020


Gêm Epic Warrior. Chwarae rhad ac am ddim ar-lein\nBechgyn Gweithredu Bloody Gemau Rhyfel Voynushki Ymladd ar gyfer dau 3d Gweithredu Arkanoid Bechgyn Gweithredu Voynushki Gadewch yr ystafell SpongeBob Ymladd ar gyfer dau Zombie Intelligent Chwiliwch am eitemau\nGêm Epic Warrior Ar-lein\nGêm Disgrifiad: Yn y gêm i chi gael taith hir a pheryglus, lle mae pob cam ydych yn aros am y gelyn ac nid un. Gyda phob un ohonynt fydd yn rhaid i chi ymladd gyda chleddyfau a churo o un i un marchog, pasio bob lefel. Wrth i'r gêm fynd yn ei flaen, y gelynion yn dod yn fwy ac maent yn gryfach, ac yn y pen draw y gallwch ei gael i ysgafnach ac yn gleddyf llym.\nYn y gêm i chi gael taith hir a pheryglus, lle mae pob cam ydych yn aros am y gelyn ac nid un.\n© playgame24.com - gêm ar-lein rhad ac am ddim Epic Warrior () Chwarae\nfflachia herwhela ar-lein Epic Warrior rhad ac am ddim.. Peidiwch ag anghofio sgorio'ch y gêm hon Epic Warrior a rhannu gêm hon gyda'ch ffrindiau gorau.


Cyfyngiadau lleol i ddod mewn tair sir yn rhagor - BBC Cymru Fyw\nduration 27 Medi\nimage captionCwmbran - un o brif drefi Torfaen, ble bydd mesurau llymach yn dod i rym nos Lun\nMae'r Prif Weinidog, Mark Drakeford wedi cadarnhau y bydd cyfyngiadau llymach yn dod i rym mewn tair sir yn rhagor am 18:00 nos Lun.\nBydd y mesurau yn berthnasol i drigolion Castell-nedd Port Talbot, Bro Morgannwg a Thorfaen.\nRoedd gweinidogion Llywodraeth Cymru wedi dweud ddiwedd wythnos ddiwethaf eu bod yn cadw golwg ar y data yn y tair sir dros y penwythnos cyn penderfynu os oes angen cyflwyno cyfyngiadau yno.\nMae camau tebyg yn dod i rym am 18:00 nos Sul yng Nghaerdydd ac Abertawe ac maen nhw eisoes yn weithredol yn Llanelli ers nos Sadwrn.\nRoedd hynny ar ben y cyfyngiadau eisoes mewn grym yn siroedd Caerffili, Rhondda Cynon Taf, Merthyr Tudful, Pen-y-bont ar Ogwr, Blaenau Gwent a Chasnewydd.\nMae'r cyhoeddiad diweddaraf yn golygu y bydd cyfyngiadau lleol mewn grym mewn 10 ardal trwy Gymru - naw sir ac un dref - erbyn nos Lun, gan effeithio ar bron i 1.9m o boblogaeth Cymru.\n"Penderfyniad aruthrol o anodd"\nDywedodd Mr Drakeford bod cyfraddau achosion coronafeirws yn codi yn y tair sir sy'n "ffinio ag ardaloedd awdurdodau lleol lle mae'r cyfraddau lawer yn uwch".\n"Mae cyflwyno cyfyngiadau mewn unrhyw ran o Gymru wastad yn benderfyniad aruthrol o anodd i'w wneud," meddai. "Ond rydyn ni'n gweithredu i ddiogelu iechyd pobl ac i geisio torri'r gadwyn heintio a rhwystro'r sefyllfa rhag gwaethygu.\nPwysleisiodd nad cyfyngiadau rhanbarthol mohonynt ond "cyfres o gyfyngiadau lleol i ymateb i gynnydd penodol yn yr ardaloedd dan sylw", gan fod "natur unigryw a gwahanol yn y gadwyn heintio ym mhob ardal".\nAr y llaw arall, meddai, mae "rhai ardaloedd fel Caerffili a Chasnewydd... wedi gweld cwymp go iawn [mewn cyfraddau heintiadau] ac os bydd hynny'n parhau, y gobaith yw dechrau llacio'r cyfyngiadau".\nYchwanegodd bod hi'n "arbennig o bwysig fod pawb yn cadw at y rheolau yn eu hardal" a helpu rheoli'r haint.\nimage captionMae Cyngor Bro Morgannwg yn pwysleisio'r angen i bobl gadw o fewn ffiniau'r sir, er bod siroedd cyfagos hefyd dan fesurau llymach\nYn ôl Cyngor Bro Morgannwg mae nifer heintiadau wedi codi'n sylweddol yn yr wythnosau diwethaf, a bod 34.4 o bobl i bob 100,000 yn cael prawf positif, yn ôl yr ystadegau diweddaraf.\nDywedodd arweinydd y cyngor, Neil Moore, ei fod yn cydnabod y bydd yna "cael effaith sylweddol ar fywydau trigolion" ond bod hi'n hanfodol i weithredu cyn i niferoedd achosion gynyddu eto.\n"Gynted yr ydym yn atal y cynnydd mewn trosglwyddiadau, gynted y gellir codi'r cyfyngiadau," meddai, gan bwysleisio'r angen i osgoi'r un fath o bwysau ar wasanaethau iechyd ag yn y gwanwyn.\n"Ond tra bo cyflwyno mesurau'n ein rhoi yn yr un sefyllfa ag ardaloedd cyfagos, mae'n bwysig iawn i bobl gofio fod Bro Morgannwg a Chaerdydd, neu unrhyw sir arall, yn llefydd gwahanol. Mae symud dros y ffiniau nawr wedi'i wahardd am ba bynnag reswm nad sy'n eithriad."\n"Mae hynny'n cynnwys ymarfer a hamdden, a ddylai ddigwydd nawr o fewn Bro Morgannwg yn unig o ran trigolion Bro Morgannwg."\nMae arweinydd Cyngor Torfaen, Anthony Hunt yn annog pawb yn y sir "i dynnu ynghyd a dilyn y mesurau, sydd yna i'ch gwarchod chi ac eich anwyliaid".\nYchwanegodd: "Rydym eisoes wedi gweld y strategaeth yma'n gweithio'n effeithiol yng Nghaerffili a Chasnewydd ble mae niferoedd wedi gostwng yn ddramatig oherwydd bod pobl yn dilyn y rheolau newydd."\nimage captionBydd y mesurau'n weithredol ym Mhort Talbot - a choridor yr M4 rhwng Casnewydd ac Abertawe\n'Cyfyngiadau rhanbarthol, yn anffodus'\nMae llefarydd iechyd y Ceidwadwyr Cymreig, Andrew RT Davies, wedi galw unwaith eto am gyfyngiadau mwy penodol wrth geisio rheoli'r feirws.\n"Efallai nad ydy'r Prif Weinidog eisiau ei ddisgrifio fel 'cyfyngiadau rhanbarthol' ond gyda 2m o bobl de Cymru nawr dan rhyw fath o gyfyngiadau, dyna yn anffodus ydyn nhw."\nMae hefyd yn galw am "gefnogaeth ariannol frys i'r busnesau hynny fydd yn cael eu taro'n galed gan y cyhoeddiad yma" ac i "ailystyried atal aelwydydd estynedig dros dro" yn sgil pryder dros iechyd meddwl unigolion, yn arbennig pobl sy'n byw ar ben eu hunain.\n362 achos newydd trwy Gymru\nCadarnhaodd Iechyd Cyhoeddus Cymru ddydd Sul fod 362 o achosion Covid-19 newydd wedi'u cofnodi yn y 24 awr ddiwethaf, ond dim rhagor o farwolaethau.\nRoedd 56 o'r achosion newydd yng Nghaerdydd, 49 yn Rhondda Cynon Taf, 36 yn Abertawe, 27 yn Sir Gaerfyrddin, 24 yr un ym Merthyr Tudful a Blaenau Gwent, a 22 ym Mhen-y-bont ar Ogwr.\n22, 945 yw cyfanswm yr achosion positif yng Nghymru ers dechrau'r pandemig, gyda 1,612 o farwolaethau.\nBlaenau Gwent, gyda 202 achos i bob 100,000 a Merthyr Tudful, gyda 169, sydd â'r cyfraddau heintiadau uchaf yng Nghymru ar hyn o bryd.\nCyfyngiadau mewn grym yng Nghaerdydd ac Abertawe


Ryseit Hara Bhara Kabab\nRyseitiau Llysiau Ryseitiau Tatws Bwyd Llysieuol a Vegan Llawysgrifau Indiaidd Llinellau Llysieuol\nby Petrina Verma Sarkar\nMae dewis blasus i'r rhai sy'n caru kababs ond yn llysieuol, mae Hara bhara kabab yn cael ei enw a'i liw gwyrdd o'r ysbigoglys iach ynddi. Rysáit Bhara Kabab Hara yw hwn y gallech chi ei geisio. Mae'n ffordd wych o ddileu rhai llysiau i ddeiet plentyn, er y bydd pob oedran yn mwynhau'r llysiau llysieuol hyn.\nMae'n fyrbryd hyfryd sy'n cynnwys sbigoglys a phys gwyrdd. Gallwch ddefnyddio llysiau ffres neu wedi'u rhewi yn y patties.\nMae Kabab yn golygu "i rostio". Pan ydych chi'n chwilio am ryseitiau kabab ar-lein neu mewn llyfr rysáit, nodwch y gallwch chi ei sillafu yn kebab neu kabab a dod o hyd i gyfuniadau gwahanol. Mae amrywiadau gwahanol o kababs yn India megis Bihari , Boti, Dora, Kakori, Tangri, Kastoori a Hariyali. Fe'u gwneir fel rheol gyda chig.\nTua 1 1/2 cwpan (300 gram) o datws (wedi'u berwi nes eu bod yn feddal)\nTua 3/4 cwpan (150 gram) pys (wedi'u berwi nes eu bod yn feddal)\nTua 3/4 cwpan (150 gram) sbigoglys (wedi'i ferwi)\n1/2 cwpan dail coriander (wedi'i dorri)\nDarn 2-modfedd o sinsir (wedi'i gratio)\n1 llwy fwrdd ymosodiad masala\nDashio halen (neu i flasu)\nOlew llysiau (i\nffrio bas y kababs)\nGarnish: 1/2 cashews i addurno fesul kabab\nBoilwch y tatws, y pys a'r sbigoglys. Efallai y byddwch am eu draenio'n dda felly nid yw'r dŵr dros ben yn gwneud y rysáit yn lliwgar.\nMewn powlen, cymysgwch a chwistrellwch y tatws, y pys a'r spinach nes eu bod yn ffurfio past llyfn.\nYchwanegu'r cynhwysion sy'n weddill a chymysgu popeth yn dda.\nCadwch y bowlen yn yr oergell am awr.\nTynnwch o oergell a ffurfiwch yn batties.\nCynhesu'r olew mewn sgilet ar waelod trwm a ffrio'r cababs nes eu bod yn crisp ychydig ar bob ochr.\nDraeniwch nhw ar dywelion papur i gael gwared ag unrhyw olew sydd dros ben. Addurnwch gyda chaeadau a gweini'n boeth gyda siytni o'ch dewis.\nHara Bhara Kababs a Kababs Indiaidd Eraill\nMae Hara Bhara Kababs yn deillio o Ogledd India. Mae rhai ryseitiau'n galw am maida, ond gallwch ddefnyddio blawd gram yn lle maida. Mae ychwanegu blawd gram yn ychwanegu blas braf a blas i'r kebab, ac mae'n iachach na kababs traddodiadol. Dim ond ffordd i roi cynhwysyn arall i mewn i'r kababs, sy'n amrywiad o kabab llysieuol.\nMae ryseitiau tebyg eraill sy'n debyg i hara bhara kababs yn cynnwys rajma kebab, sef patty ffa arennau y gellir ei roi gyda dillad rata mint neu seinni mint. Mae cebabiau shammi llysiau yn debyg ond wedi'u gwneud â phorbys a thymheru Indiaidd eraill. (Mae rhai amrywiadau'n cynnwys chickpeas yn hytrach na ffa ffafriol.) Nid oes gan y cebabau hyn yr un gwead â'r hara bhara kabab, ond maent yr un mor ddeniadol a phoblogaidd ymhlith y rhai sy'n well ganddynt deiet llysieuol neu bryd llysieuol.\nGwnewch eich Moch Cochinillo Cochinillo Eich Hunan-Sbaeneg eich Hun\nRysáit Dillad Haws Melys Haws Ffrwythau\nNwdls Tan Tsai Taiwan\nRysáit Bresych Braws Secsofofaciaidd (Dusene Zeli)\nFfrwythau Llysieuol Cartref\nCyw iâr Saws Soi Coginio Coch\nFfa'r Gogledd Crock Pot Great\nChar-Griller Akorn Kamado Kooker\nPeppers Stuffed Stuffed-style - Biber Dolması\nRyseitiau Bara Poen Petits Ffrangeg\nRysáit Icing Glaze Lemon Glaze\nSglodion Cassava - Rysáit Yuca (Slipiau Yuca)\nCymysgedd Siocled Poeth Cartref\nChatpati Arvi - Poeth a Sour, Crispy Fried Colocasia / Taro\nDim Coginio Ryseitiau\nHalibut Grilled Thai Fawr!\nByw Parmesan Hawdd Hawdd\nDiwedd yr Haf Gazpacho\nFfrwythau Poeth Ffres\nRyseitiau Bara'r Pasg o amgylch y byd


'Nid oes angen unrhyw fuddugoliaeth wleidyddol arnaf yma, rwyf am ddod o hyd i ateb' - Šefčovič - Gohebydd yr UE\nGwnaeth Iso-lywydd y Comisiwn Ewropeaidd, Maroš Šefčovič, ei ymweliad cyntaf â Gogledd Iwerddon yr wythnos hon. Ar ddiwedd dau ddiwrnod o gyfarfodydd dwys gyda busnes, cymdeithas sifil a gwleidyddion lleol, nododd ei ddull mewn cynhadledd i'r wasg ar ddiwedd ei ymweliad: “Nid oes angen unrhyw fuddugoliaeth wleidyddol arnaf yma, rwyf am ddod o hyd i ateb, a fyddai’n cynrychioli buddugoliaeth i bawb, yn anad dim i bobl Gogledd Iwerddon. ”\n“Fy mhrif gludfwyd oedd ymgysylltu, gan ganolbwyntio ar ddatrys problemau a pharhad ein cysylltiadau,” meddai Šefčovič. “Rydyn ni’n barod i gerdded yr ail filltir i chwilio am atebion ac rydyn ni’n gobeithio y gallwn ni ei wneud mewn awyrgylch tawel ac adeiladol.”\nDywedodd ei fod, dros y ddau ddiwrnod diwethaf, wedi clywed llawer am SPS, mynediad at nwyddau, meddyginiaethau yn benodol, a chyfranogiad rhanddeiliaid Gogledd Iwerddon. Fodd bynnag, ychwanegodd nad oedd pobl yn preswylio ar ddileu goruchwyliaeth Llys Cyfiawnder Ewrop, a sine qua nad ydynt yn o fwynhau symud nwyddau yn rhydd.\n“Nid wyf wedi clywed gan unrhyw un a oedd yn credu y byddai’n syniad da colli allan ar y cyfle i fod yn rhan o’r farchnad sengl fwyaf yn y byd yn rhad ac am ddim, oherwydd bod y bobl yma yn gwybod, er enghraifft, bod Norwy yn talu mwy na € 3 biliwn am fod yn y farchnad ar gyfer pob persbectif ariannol ariannol. ” Anogodd wleidyddion i ganolbwyntio ar bryderon beunyddiol pobl a buddiannau busnes.\nTanlinellodd Šefčovič ymrwymiad diwyro’r UE i bobl Gogledd Iwerddon, ond galwodd am onestrwydd: “Ni ellir beio’r Undeb Ewropeaidd am gostau Brexit. Gwnaeth Brexit ei bod yn angenrheidiol dod o hyd i gytundeb ar sut i osgoi ffin galed ar ynys Iwerddon. Ar ôl blynyddoedd o drafodaethau hir, cymhleth, fe ddaethon ni o hyd i ateb gyda’r DU ar ffurf y Protocol. ”\n“Ni fydd cael gwared ar y Protocol yn datrys unrhyw faterion. Dyma'r ateb gorau a ganfuom gyda'r DU i fynd i'r afael â sefyllfa unigryw ynys Iwerddon, a'r heriau a grëwyd gan y math o Brexit a ddewisodd llywodraeth bresennol y DU. Ni fydd methu â chymhwyso'r Protocol yn gwneud i broblemau ddiflannu, ond dim ond tynnu'r offer i'w datrys. "\nAr benderfyniad y DU i ymestyn cyfnodau gras yn unochrog, dywedodd: “Mae’r UE wedi dangos ei ewyllys da. Yn gynharach yr wythnos hon, gwnaethom ymateb mewn modd cŵl a digynnwrf i ddatganiad y DU ynghylch parhad y cyfnodau gras presennol.\n“Fe wnaethon ni hyn er mwyn creu awyrgylch adeiladol ar gyfer ein trafodaethau parhaus.\nI gloi, gadewch imi bwysleisio un peth pwysig: ein nod trosfwaol yw sefydlu perthynas gadarnhaol a sefydlog gyda'r Deyrnas Unedig.\n“Ar ôl pum mlynedd pan mae eglurder a sefydlogrwydd wedi bod yn brin yn aml, mae gennym ni sylfaen gadarn bellach i gydweithredu - y Cytundeb Tynnu’n Ôl, a’r Cytundeb Masnach a Chydweithrediad.”


Deg awgrym ar gyfer digwyddiadau eco-gyfeillgar - Prifysgol Abertawe\nDeg awgrym ar gyfer digwyddiadau eco-gyfeillgar\nMae Prifysgol Abertawe yn falch o fod yn 9fed safle ‘Cynghrair Prifysgolion Gwyrdd’ ac rydym yn talu sylw agos i’n hallbynnau o ran hwyluso digwyddiadau. O leihau swm y papur yr ydym yn ei ddefnyddio, i arlwyo ystyriol ac annog teithio cynaliadwy, mae nifer o bethau y gallwn ni eu gwneud er mwyn sicrhau bod ein digwyddiadau’n cael eu cynnal mewn ffordd wyrddach. Dewch o hyd i’n cyngor ar gyfer sicrhau bod y digwyddiadau yr ydych chi’n eu trefnu’n fwy cynaliadwy.\nMae cynaliadwyedd wrth wraidd popeth a wnawn ar draws y Brifysgol, felly rydym wedi llunio rhestr o 10 o bethau syml y gallwch eu gwneud i helpu i wneud eich digwyddiad yn fwy gwyrdd:\nSicrhewch fod cynaliadwyedd ar flaen eich meddwl wrth i chi gychwyn ar y broses o drefnu eich digwyddiad a bod aelodau eraill eich pwyllgor yn barod ac wedi ymrwymo i’ch agenda gwyrdd.\nMae’n hawdd cyrraedd ein dau gampws ar y trên, taith fer o orsaf drenau Abertawe, a gall cynadleddwyr sy’n myncyhu cynhadledd ym Mhrifysgol Abertawe elwa o ostyngiad o 20%oddi ar bris eu tocyn trên wth deithio gyda Great Western Railway (dysgwch fwy yma).\nAr gyfer cynadleddwyr sy’n teithio o leoliadau tebyg, beth am hyrwyddo rhannu car? Yn ychwanegol at hyn, o’r gwanwyn yn 2018 ymlaen, bydd gennym ein cynllun rhannu beiciau ein hunain – y cyntaf o’i fath yng Nghymru – y ffordd berffaith i gynadleddwyr archwilio’r ddinas wrth guro traffig y ddinas gan ddefnyddio ein llwybrau beicio bendigedig.\nGallwch leihau defnydd o bapur yn eich digwyddiad trwy ddarparu dogfennau yn electronig yn hytrach na’u hargraffu – mae’n anochel y bydd gennych wybodaeth i’w rhannu â’ch cynadleddwyr, ond gallwch wneud hynny o flaen llaw drwy e-boost, neu drwy ap pwrpasol ar gyfer y gynhadledd y gall ein tîm Gwasanaethau Digwyddiadau eich helpu i’w ddatblygu.\nGallwch leihau pŵer yn eich llety drwy ddiffodd goleuadau wrth adael ystafell, cadw’r gwres yn isel a gadael tyweli i’w golchi tan y bydd wir angen eu golchi.\nPrifysgol Abertawe oedd y sefydliad cyntaf yng Nghymru i dderbyn statws Masnach Deg. Mae gan is-adran Arlwyo’r Campws y Brifysgol ymrwymiad cryf i gynaliadwyedd, Masnach Deg, a phrynu’n lleol ac mae ystod eang o gynhyrchion Masnach Deg ar gael i gynadleddwyr eu mwynhau ar y campws, o sudd ffrwythau a choffi i felysion a gwin. Rydym yn ymdrechu i gynhrychu bwyd ffres, iachus a chynaliadwy, gan ddefnyddio cynhwysion sy’n amgylcheddol gyfrifol, sydd â tharddiad moesegol a lleol – pa ffordd well o ymdrochi eich hun mewn diwylliant lleol na thrwy eich blasbwyntiau.\nCael gwaraed ar ddeunyddiau untro\nDefnyddiwch lestri yn hytrach na chwpanau papur ar gyfer eich egwyl te a choffi. Ar y campws, rydym yn cynnig gostyngiad o 25c i annog pobl i ddefnyddio cwpanau y gellir eu hailddefnyddio – rhwng mis Tachwedd 2016 a mis Mehefin 2017, llwyddwyd i osgoi defnyddio 11,452 o gwpanau untro o ganlyniad i’r fenter hon.\nAilgylchwch eich ysbwriel\nMae nifer o finiau ailgylchu gwastraff o amgylch y ddau gampws lle y gall cynadleddwyr gael gwared ar eu hysbwriel.\nWrth ddewis adloniant ar gyfer eich digwyddiad, ymgysylltwch ag artistiaid lleol nad oes yn rhaid iddynt deithio’n bell i gyrraedd eich digwyddiad, mae hyn hefyd yyn taro’r sbotolau ar ddawn a diwylliant lleol – sef rhywbeth y mae gennym lu ohono yma yn Abertawe.\nDyrannwch yn Gywir\nSicrhewch fod y rhestrau cynadleddwyr wedi’u cadarnhau’n fuan er mwyn osgoi gor-arlwyo’r digwyddiad, yn nhermau bwyd ac unrhyw allbrintiadau sy’n cael eu dosbarthu.\nDychwelyd ac Ailddefnyddio\nAr ddiwedd y digwyddiad gofynnwch i gynadleddwyr ddychwelyd eu labeli enw er mwyn gallu ailddefnyddio’r casys mewn digwyddiad arall, gosodwch arwyddion amlwg i ddangos y mannau i gynadleddwyr eu gadael.\nRydym ni eisiau eich helpu i drefnu digwyddiad neilltuol sy’n cynnig profiad anhygoel i’ch cynadleddwyr, felly cysylltwch â ni er mwyn dysgu mwy am sut y gallwn ni eich cefnogi chi.


Llyfrgell Owen Phrasebank - cymreig\nDim ond dau oedd heb rywfaint o waed Cymreig - ond pob un yn dallt rywfaint o'r iaith.\nMae'n rhaid fod ar rywun yno ofn Owain a'i waed brenhinol Cymreig.\nHeddiw, bydd cysgod iselder yn treiddio trwy ddrysau caeedig a moethus ein profiadau maestrefol Cymreig.\nGan nad yw'n arfer yn Lloegr i roi unrhyw sylw yn yr ysgolion i'r diwylliant Cymreig, y mae trigolion y wlad honno at ei gilydd mewn anwybodaeth lwyr am gynnwys y diwylliant sy'n cael ei drosglwyddo o genhedlaeth i genhedlaeth trwy gyfrwng y Gymraeg.\nWedi ei seilio ar ddrama Uncle Vanya gan Chekhov, mae'r ffilm o'r enw 'August', wedi'i gyfaddasu a'i osod yng Nghymru gyda chymeriadau Cymreig, yn hytrach nag yn Rwsia.\nCeir gwybodaeth cryno am Gymru, diwylliant Cymreig a phethau eraill gyda chysylltiadau Cymreig.\nOnd mae llwyddiant y fenter yn dibynnu'n helaeth ar ymateb y clybiau Cymreig hynny sy'n chwarae yn Lloegr ar hyn o bryd.\nNid yn annisgwyl, yn arbennig pan gofiwn am gefndir Cymreig y ddwy, y pwnc trafod cyntaf oedd y tywydd.\nGwnaed yr adroddiad yn sgîl beirniadaeth Pwyllgor Seneddol ar Faterion Cymreig o safon dyluniad tai newydd yng nghefn gwlad Cymru gan Gwmni Chapman Warren ar gyfer y Cyngor.


Newyddion Medi 2019 – Swyddfa Datblygu a Chysylltiadau Alumni, Prifysgol Bangor\nMae academydd yn Ysgol Gwyddorau Meddygol Prifysgol Bangor wedi ennill Cymrodoriaeth bwysig Arweinydd y Dyfodol gan Ymchwil ac Arloesi'r DU (UKRI), un o brif gyrff cyllido'r Deyrnas Unedig.\nDyma erthygl yn Saesneg gan Dr Tara Smith o Ysgol y Gyfraith sydd yn cael ei hail gyhoeddi o'r gwreiddiol ar dudalen The Conversation ar ein tudalen Saesneg o dan drwydded Creative Commons. Mae The Conversation yn safle sy’n galluogi academyddion i ysgrifennu’n uniongyrchol er mwyn rhannu eu harbenigedd gyda’r cyhoedd. Darllenwch yr erthygl wreiddiol.\nDatganiad rhyngwladol uniaith Saesneg gan Iechyd Cyhoeddus Cymru. Nid oes cyfieithiad ar gael.\nDyddiad cyhoeddi: 4 Medi 2019


Arolwg Cenedlaethol Cymru: adroddiad ansawdd, Ionawr 2021 ymlaen | LLYW.CYMRU\nArolwg Cenedlaethol Cymru: adroddiad ansawdd, Ionawr 2021 ymlaen [HTML]\nArolwg Cenedlaethol Cymru: adroddiad ansawdd, Ionawr 2021 ymlaen\nMae'r adroddiad hwn yn dangos sut mae'r arolwg yn cadw at ddiffiniad y System Ystadegol Ewropeaidd o ansawdd ac yn darparu crynodeb o'r dulliau gweithredu a ddefnyddiwyd i gasglu'r allbwn.\nCyhoeddwyd gyntaf: 19 Awst 2021\nDiweddarwyd ddiwethaf: 8 Hydref 2021\nCyflwyniad a methodoleg yr arolwg\nMae arolwg misol/chwarterol Arolwg Cenedlaethol Cymru yn arolwg sylweddol sy'n cael ei gynnal dros y ffôn drwy sampl ar hap gan gynnwys pobl ledled Cymru. Caiff y cyfeiriadau eu samplo ar hap, ac anfonir gwahoddiadau drwy’r post, yn gofyn am ddarparu rhif ffôn ar gyfer pob cyfeiriad. Gellid darparu’r rhifau ffôn drwy borth ar-lein, llinell ymholiadau ffôn, neu'n uniongyrchol i rif ffôn symudol y cyfwelydd ar gyfer yr achos hwnnw.\nYna, mae’r cyfwelydd yn ffonio’r rhif a ddarparwyd ar gyfer y cyfeiriad, yn cael gwybod sawl oedolyn sy’n byw yno, ac yn dewis un ar hap (y person sy’n dathlu ei ben-blwydd nesaf) i gymryd rhan yn yr arolwg. Os na chaiff rhif ei ddarparu ar gyfer y cyfeiriad, yna bydd y cyfwelydd yn ymweld â’r cyfeiriad, mewn ymweliad byr gan gadw pellter cymdeithasol, er mwyn dewis ymatebydd a chasglu rhif ffôn ar gyfer y person hwnnw. Maint y sampl misol a gyrhaeddir yw tua 1,000, ac mae’r gyfradd ymateb tua 41% o’r rhai y gofynnwyd iddynt gymryd rhan. Gweler yr adroddiad gwaith maes i gael rhagor o fanylion ynglŷn â’r sampl o bobl y cysylltwyd â nhw a’r sampl a gyrhaeddir bob mis.\nMae’r arolwg yn para 35 munud ar gyfartaledd ac yn cynnwys pynciau amrywiol. Dechreuodd yr arolwg ar 24 Ebrill 2020, wedi i waith maes wyneb yn wyneb yr Arolwg Cenedlaethol gael ei atal ar 16 Mawrth 2020 oherwydd haint y coronafeirws. Cafodd cyfwelwyr a gynhaliodd yr arolwg wyneb yn wyneb eu hailhyfforddi i gynnal yr arolwg dros y ffôn. Cynigiwyd taleb £15 i ymatebwyr i ddiolch iddynt am gymryd rhan.\nMae’r holiadur ar gael ar ein tudalennau gwe.\nDefnyddir y canlyniadau gan Lywodraeth Cymru wrth wneud polisïau a'u monitro, ac maent hefyd yn ffynhonnell wybodaeth werthfawr ar gyfer sefydliadau sector cyhoeddus eraill megis cynghorau lleol a GIG Cymru, sefydliadau gwirfoddol, y byd academaidd, y cyfryngau a'r cyhoedd.\nMae'r adroddiad hwn yn dangos sut mae'r arolwg yn cadw at ddiffiniad y System Ystadegol Ewropeaidd o ansawdd:\nRhwng Gorffennaf 2021 a Mawrth 2022, cynhelir dau dreial i helpu i asesu agweddau o ddyluniad yr arolwg (adran ar-lein a lefel yr ysgogiad y dylid ei gynnig i ymatebwyr); a ceir disgrifiad o’r rhain hefyd.\nI ba raddau mae'r cynnyrch ystadegol yn bodloni anghenion y defnyddiwr o ran cwmpas a chynnwys.\nYr hyn mae'n ei fesur\nMae'r arolwg yn cwmpasu ystod eang o bynciau gan gynnwys addysg, ymarfer corff, iechyd, gofal cymdeithasol, defnyddio'r rhyngrwyd, cydlyniant cymunedol, llesiant, cyflogaeth a chyllid. Mae’r pynciau yn newid yn rheolaidd er mwyn diwallu’r newid yn yr anghenion am wybodaeth. Gellir chwilio drwy’r cwestiynau gan ddefnyddio ein dangosydd cwestiynau rhyngweithiol.\nMae amrywiol gwestiynau demograffig hefyd wedi'u cynnwys, er mwyn medru dadansoddi'r canlyniadau'n fanwl.\nGellir gweld cynnwys a deunyddiau'r arolwg ar dudalennau gwe’r Arolwg Cenedlaethol. Mae hyn yn cynnwys holiaduron a'r llythyr a anfonwyd i bob cartref a ddewiswyd.\nCyfweliad 35 munud dros y ffôn.\nMae gwaith maes yn barhaus; caiff y canlyniadau eu hadrodd ar ôl dau chwarter cyntaf 2021 (cynhelir cyfweliadau o fis Ionawr i fis Mawrth, yna o fis Ebrill i fis Mehefin) ac yna yn flynyddol (Ebrill 2021 i Mawrth 2022 etc).\nLlwyddir i gyrraedd at sampl o tua 1,000 o ymatebwyr y mis. Gweler yr adroddiad ar wahân ar y gwaith maes i gael manylion y sampl o bobl y cysylltwyd â nhw a’r sampl a gyrhaeddir bob mis, gan gynnwys fesul awdurdod lleol.\nCyfnodau ar gael\nIonawr i Mehefin 2021\n(Mae canlyniadau chwarterol blaenorol ar gyfer Ionawr i Mawrth 2021; canlyniadau chwarterol a misol ar gyfer Mai i Rhagfyr 2020; a chanlyniadau blynyddol yn seiliedig ar gyfweliadau wyneb yn wyneb, o 2019-20 nôl i 2012-13, hefyd ar gael. Mae’r canlyniadau ar gyfer Mai i Rhagfyr 2020 yn seiliedig ar arolwg ailgyswllt o ymatebwyr blaenorol i’r Arolwg Cenedlaethol wyneb yn wyneb.)\nFframwaith y sampl\nCaiff cyfeiriadau eu samplo ar hap o Ffeil Cyfeiriadau Cod Post mân ddefnyddwyr y Post Brenhinol, sy'n rhestr gyfredol o bob cyfeiriad yn y DU (heb gynnwys llety sefydliadol). Caiff y sampl ei lunio gan y Swyddfa Ystadegau Gwladol er mwyn sicrhau nad yw'r ymatebwyr wedi cael eu dewis yn ddiweddar ar gyfer arolygon mawr eraill y llywodraeth, gan gynnwys blynyddoedd blaenorol yr Arolwg Cenedlaethol. Dim ond pobl 16 oed a throsodd sy’n gymwys i gymryd rhan. Ni chaniateir cyfweliadau drwy ddirprwy.\nCynllun y sampl\nCaiff y sampl ffôn ei drefnu'n haenau yn ôl awdurdod lleol.\nMae’r sampl cyfeiriadau yn weddol gymesur â maint poblogaeth awdurdodau lleol, ond mae wedi’i gynllunio i sicrhau lleiafswm maint sampl effeithiol o 250 yn yr awdurdodau lleiaf a 750 ym Mhowys. Mewn cyfeiriadau sy'n cynnwys mwy nag un aelwyd, caiff un aelwyd ei dewis ar hap gan ddefnyddio dull grid Kish.\nYm mhob aelwyd a gaiff ei samplu, caiff yr ymatebydd ei ddewis ar hap o blith yr holl oedolion (16+) yn yr aelwyd sy’n cyfrif y cyfeiriad sampl fel prif breswylfa, waeth pa mor hir maent wedi byw yno. Dewisir person ar hap o’r aelwyd gan ddefnyddio’r dull ‘pen-blwydd nesaf’: hynny yw, gofynnir i’r person y mae’r cyfwelydd yn siarad ag ef gyntaf pa oedolyn yn yr aelwyd sy’n cael ei ben-blwydd nesaf; dewisir y person hwnnw i gymryd rhan. Mae’r dull ‘pen-blwydd’ nesaf yn ddull sydd wedi’i ddefnyddio ers amser er mwyn cael sampl derbyniol ar hap mewn arolygon ffôn, gan sicrhau bod cyn lleied â phosibl o wybodaeth am yr aelwyd, a allai fod yn sensitif, yn cael ei chasglu wrth wneud cyswllt gyda’r aelwyd gyntaf.\nCaiff canlyniadau eu pwysoli er mwyn i'r tebygolrwydd o ddewisiadau anghyfartal a diffyg ymateb gwahanol grwpiau gael eu cymryd i ystyriaeth, hynny yw sicrhau bod oedran a rhyw'r sampl sy'n ymateb yn cyfateb i boblogaeth Cymru.\nDim hidlo allanolynnau\nPrif ddiben yr arolwg yw darparu gwybodaeth ar farn ac ymddygiad pobl ledled Cymru ynghylch nifer o bynciau amrywiol sy'n ymwneud â nhw a’u hardal leol.\nBydd y canlyniadau'n helpu sefydliadau sector cyhoeddus gyda'r canlynol:\ngwneud penderfyniadau ar sail tystiolaeth gadarn\nmonitro newidiadau dros amser\nnodi arfer da y gellid ei roi ar waith yn ehangach\nnodi meysydd neu grwpiau a fyddai'n elwa o gael cymorth dwys yn lleol, fel bod modd targedu camau gweithredu mor effeithiol â phosibl\nDefnyddwyr a'r defnydd\nComisiynwyd yr arolwg hwn gan Lywodraeth Cymru, Chwaraeon Cymru, Cyfoeth Naturiol Cymru a Chyngor Celfyddydau Cymru, ac mae'n cael ei ddefnyddio ganddynt i helpu i wneud polisïau. Yn ogystal â'r sefydliadau hynny, mae gan yr arolwg amrywiaeth eang o ddefnyddwyr eraill, gan gynnwys:\nawdurdodau lleol ar draws Cymru, GIG Cymru ac Iechyd Cyhoeddus Cymru\nadrannau llywodraethol eraill y DU a sefydliadau llywodraeth leol\nsefydliadau sector cyhoeddus eraill\nsector gwirfoddol, yn enwedig sefydliadau wedi’u lleoli yng Nghymru.\nCedwir y setiau data yn Archif Data'r DU er mwyn sicrhau bod y canlyniadau ar gael yn eang at ddibenion ymchwil. Cysylltir y canlyniadau hefyd gyda setiau data eraill drwy systemau ymchwil diogel, er enghraifft Cyswllt Diogel Gwybodaeth Ddienw (SAIL) ym Mhrifysgol Abertawe. Gall yr ymatebwyr ddewis peidio cysylltu eu canlyniadau os ydynt yn dymuno gwneud hynny.\nCryfderau a chyfyngiadau\nSampl a ddewiswyd ar hap, a chyfradd ymateb weddol uchel. Bydd hyn yn helpu i sicrhau bod y canlyniadau yn gynrychioladol o bobl Cymru, gan gynnwys grwpiau anodd eu cyrraedd fel pobl iau. Mae’n golygu nad yw’r sampl yn cael ei wyro o blaid pobl sy’n llai prysur neu sydd â barn benodol y maent yn awyddus i’w mynegi. Mae'r arolwg yn cael ei bwysoli i'w addasu ar gyfer diffyg ymateb, sydd hefyd yn helpu i sicrhau bod y canlyniadau mor gynrychioladol â phosibl.\nCynhelir yr arolwg dros y ffôn, gan alluogi pobl i gymryd rhan nad ydynt yn defnyddio’r rhyngrwyd neu sydd â lefelau llythrennedd is. O’i gymharu ag arolygon papur ac ar-lein mae’n helpu i sicrhau bod yr holl gwestiynau perthnasol yn cael eu hateb. Gall hefyd ganiatáu'r sawl sy'n cyfweld i ddarllen y cyfarwyddiadau am y cwestiynau yn uchel, a helpu'r ymatebwyr i ddeall yr hyn sy'n cael ei ofyn (ond heb wyro oddi wrth eiriad y cwestiwn) er mwyn iddynt roi atebion cywir.\nMae'r arolwg yn cwmpasu amrywiaeth eang o bynciau, gan alluogi croes-ddadansoddi rhwng pynciau. Mae amrywiol gwestiynau demograffig hefyd wedi'u cynnwys, er mwyn medru croes-ddadansoddi'n fanwl yn ôl oedran, rhyw, statws cyflogaeth ac ati.\nLle bynnag y bo'n bosibl, dewisir cwestiynau sydd eisoes wedi cael eu defnyddio mewn fersiynau blwyddyn lawn o’r Arolwg Cenedlaethol ac mewn arolygon mawr eraill. Golyga hyn eu bod eisoes wedi'u profi, ac y gellid cymharu rhai canlyniadau dros gyfnod o amser neu gyda gwledydd eraill. Pan fo angen, caiff cwestiynau eu haddasu (eu cwtogi gan amlaf) i sicrhau eu bod yn gweithio’n dda dros y ffôn.\nCaiff cwestiynau eu datblygu gan arbenigwyr arolygon, eu hadolygu gan gymheiriaid yn nhîm Arolwg Cenedlaethol y Swyddfa Ystadegau Gwladol, eu hadolygu gan gyfwelwyr profiadol, a lle y bo’n bosibl, eu treialu gan gyfwelwyr gyda nifer bach o ymatebwyr cyn i’r gwaith maes ddechrau.\nMae’r canlyniadau ar gael yn fuan ar ôl i’r gwaith maes ddod i ben, o fewn tua 3 mis. Mae nifer fawr o dablau canlyniadau ar gael mewn dangosydd canlyniadau rhyngweithiol.\nGellir defnyddio cofnodion cysylltiedig (hynny yw, gellir dadansoddi ymatebion i'r arolwg yng nghyd-destun data'r arolwg neu ddata gweinyddol eraill a gedwir am yr ymatebwyr dan sylw).\nEr bod y cyfraddau ymateb yn uchel am arolwg dros y ffôn, mae cyfran sylweddol o’r unigolion a gafodd eu samplo yn parhau i beidio cymryd rhan. Mae hyn yn debygol o effeithio ar gywirdeb yr amcangyfrifon a gynhyrchir.\nGall arolygon ffôn fod yn llai hygyrch na mathau eraill o arolygon ar gyfer unigolion sydd â nam ar eu clyw.\nNid yw'r arolwg yn cynnwys pobl sy'n byw mewn sefydliadau cymunol (er enghraifft cartrefi gofal, cartrefi troseddwyr ifanc, hostelau a neuaddau myfyrwyr).\nEr y cymerwyd gofal i sicrhau bod y cwestiynau mor hygyrch â phosibl, bydd rhai enghreifftiau o hyd lle nad yw'r ymatebwyr yn ymateb yn gywir, er enghraifft gan nad ydynt wedi deall y cwestiwn yn iawn neu nad ydynt yn gallu neu nad ydynt am roi ateb cywir am ryw reswm. Eto, bydd hyn yn effeithio ar gywirdeb yr amcangyfrifon sy'n cael eu cynhyrchu.\nNid yw'n bosibl sicrhau dadansoddiad cadarn ar gyfer ardaloedd llai nac is-grwpiau bach eraill.\nMae nifer o'r cryfderau a'r cyfyngiadau a nodir uchod yn ymwneud â chywirdeb y canlyniadau. Edrychir yn fanylach ar gywirdeb yn yr adran nesaf.\nPa mor agos at y canlyniad a amcangyfrifir yw'r gwir werth (anhysbys).\nY prif fygythiad o ran cywirdeb yw gwallau, gan gynnwys gwallau samplu a gwallau heb fod yn rhai samplu.\nMae gwallau samplu yn codi gan fod yr amcangyfrifon wedi'u seilio ar sampl ar hap o'r boblogaeth yn hytrach na'r boblogaeth gyfan. Mae canlyniadau unrhyw sampl unigol ar hap yn debyg o amrywio rhywfaint o gymharu â'r canlyniadau a welid pe bai'r holl boblogaeth yn rhan o'r arolwg (megis cyfrifiad), ac enw’r amrywiad hwn yw gwall samplu. Yn gyffredinol, y lleiaf yw maint y sampl, y mwyaf yw'r gwall samplo posibl.\nAr gyfer sampl ar hap, gellir amcangyfrif gwallau samplu'n ystadegol ar sail y data sy'n cael eu casglu, gan ddefnyddio'r gwall safonol ar gyfer pob newidyn. Gall cynllun yr arolwg effeithio ar y gwallau safonol; a gellid eu defnyddio i gyfrifo cyfyngau hyder er mwyn rhoi syniad mwy greddfol o faint y gwall samplu ar gyfer newidyn penodol. Trafodir y materion hyn yn yr isadrannau canlynol.\nEffaith cynllun yr arolwg ar y gwallau safonol\nMae'r arolwg yn cael ei drefnu'n haenau ar lefel awdurdod lleol, gyda gwahanol debygolrwydd o gael eu dewis i bobl yn byw mewn gwahanol awdurdodau lleol. Rydym yn pwysoli er mwyn cywiro'r gwahanol debygolrwydd hwn, yn ogystal (fel nodir uchod) ag er mwyn sicrhau bod y canlyniadau'n adlewyrchu nodweddion poblogaeth (oedran a rhyw) pob awdurdod lleol.\nUn o effeithiau'r cynllun cymhleth hwn a phwysoli'r arolwg yw bod y gwallau safonol ar gyfer amcangyfrifon yr arolwg yn gyffredinol uwch na'r gwallau safonol a fyddai'n deillio o sampl syml a ddewiswyd ar hap o'r un maint. Ni chaiff amcangyfrifon yr arolwg (o’u cymharu â’r gwallau safonol a’r cyfyngau hyder ar gyfer yr amcangyfrifon hynny) eu heffeithio gan ddyluniad yr arolwg.\nMae'r gymhareb rhwng gwall safonol sampl cymhleth a sampl syml a ddewiswyd ar hap o'r un maint yn cael ei alw'n "deft" (design factor). Os yw gwall safonol amcangyfrif mewn arolwg cymhleth yn cael ei gyfrifo fel pe bai wedi dod drwy arolwg sampl syml a ddewiswyd ar hap, yna gellir lluosi'r gwall safonol gyda'r deft i roi gwir wall safonol yr amcangyfrif, sy’n ystyried y cymhlethdod.\nY gymhareb rhwng amrywiant samplu y sampl cymhleth a sampl syml a ddewiswyd ar hap o'r un maint yw'r 'deff' (design effect - sy'n cyfateb i'r deft wedi ei sgwario). Drwy rannu gwir faint sampl arolwg cymhleth gyda'r deff, ceir y "maint sampl effeithiol". Dyma faint y sampl syml a ddewiswyd ar hap a fyddai wedi rhoi'r un lefel o gywirdeb ag a roddwyd gan gynllun arolwg cymhleth.\nMae’r holl groes-ddadansoddiadau a gynhyrchir gan dîm yr Arolwg Cenedlaethol, er enghraifft mewn bwletinau ac yn y tablau a’r siartiau sydd ar gael yn ein dangosydd canlyniadau, yn ystyried effaith y cynllun ar gyfer pob newidyn.\nCyfwng hyder (‘lwfans ansicrwydd’)\nGan fod yr Arolwg Cenedlaethol wedi’i seilio ar sampl ar hap, gellir defnyddio'r gwallau safonol i gyfrifo cyfyngau hyder, neu ‘lwfansau ansicrwydd’ fel y’u gelwir weithiau, ar gyfer pob amcangyfrif yn yr arolwg. Mae'r cyfyngau hyder ar gyfer pob amcangyfrif yn cynnig ystod lle mae'r 'gwir' werth ar gyfer y boblogaeth yn debyg o syrthio (hynny yw, y ffigur y byddem yn ei gael pe bai'r arolwg yn cwmpasu'r boblogaeth yn gyfan).\nY cyfwng hyder mwyaf cyffredin a ddefnyddir yw'r cyfwng hyder 95%. Pe baem yn cynnal yr arolwg drosodd a throsodd gyda 100 o samplau gwahanol o bobl ac, ar gyfer pob sampl, yn amcangyfrif yr un nodwedd poblogaeth benodol (ee bodlonrwydd mewn bywyd) gyda chyfwng hyder o 95%, byddai’r union amcangyfrif a’r cyfyngau hyder i gyd yn amrywio rywfaint ar gyfer y samplau gwahanol. Ond byddem yn disgwyl i’r cyfyngau hyder ar gyfer tua 95 o’r 100 sampl gynnwys y ‘gwir’ ffigur ar gyfer y boblogaeth.\nPo fwyaf yw'r cyfwng hyder, y lleiaf manwl gywir yw'r amcangyfrif.\nCyfrifwyd cyfyngau hyder o 95% ar gyfer amrywiol newidynnau'r Arolwg Cenedlaethol, ac maent yn cael eu cynnwys yn yr adroddiad technegol ar gyfer pob blwyddyn. Addaswyd y cyfyngau hyn i ystyried cynllun yr arolwg, ac maent yn fwy nag y byddent pe bai'r arolwg wedi'i seilio ar sampl syml a ddewiswyd ar hap o’r un maint. Maent yn cyfateb i’r amcanbwynt gan adio neu dynnu tua 1.96* gwall safonol yr amcangyfrif (Mae gwerth 1.96 yn amrywio ychydig yn unol â maint y sampl ar gyfer yr amcangyfrif o dan sylw.) Mae'r cyfyngau hyder hefyd wedi'u cynnwys yn yr holl siartiau a thablau canlyniadau sydd ar gael yn ein dangosydd canlyniadau.\nGellir defnyddio cyfyngau hyder hefyd i helpu i ddweud a oes gwir wahaniaeth rhwng dau grŵp (un nad yw ond yn digwydd yn sgil gwall samplu, hynny yw nodweddion penodol y bobl a wnaeth ddigwydd cymryd rhan yn yr arolwg). Fel canllaw cyffredinol ar gyfer dehongli: wrth gymharu dau grŵp, os yw'r cyfyngau hyder o amgylch yr amcangyfrifon yn gorgyffwrdd gellid rhagdybio nad oes fawr o wahaniaeth ystadegol rhwng yr amcangyfrifon. Nid yw'r dull gweithredu hwn mor drylwyr â phrawf ystadegol ffurfiol, ond mae'n syml, yn cael ei ddefnyddio'n eang ac yn weddol gadarn.\nO gymharu â phrawf ffurfiol, sylwch fod cadarnhau a yw dau gyfwng hyder yn gorgyffwrdd yn fwy tebygol o arwain at ganlyniadau negyddol ffug: casgliadau anghywir nad oes gwahaniaeth gwirioneddol pan fo gwahaniaeth mewn gwirionedd. Mae hefyd yn llai tebygol na phrawf ffurfiol o arwain at ganlyniadau cadarnhaol ffug: casgliadau anghywir bod gwahaniaeth pan nad oes gwahaniaeth mewn gwirionedd. Fodd bynnag, mae ymgymryd â sawl cymhariaeth yn cynyddu'r siawns o ddod o hyd i ganlyniadau cadarnhaol ffug. Felly pan fo sawl cymhariaeth yn cael eu gwneud, er enghraifft wrth lunio llawer iawn o dablau canlyniadau sy’n cynnwys cyfyngau hyder, mae natur geidwadol y prawf yn fanteisiol am ei fod yn lleihau (ond nid yn dileu) y siawns o ddod o hyd i ganlyniadau cadarnhaol ffug.\nGwallau heb fod yn rhai samplu\nMae'r 'gwallau heb fod yn rhai samplu' yn golygu pob gwahaniaeth sy'n codi rhwng amcangyfrifon yr arolwg a gwir werthoedd y boblogaeth ac eithrio gwahaniaethau yn sgil gwall samplu. Yn wahanol i'r gwallau samplu, mae gwallau eraill yn bresennol mewn cyfrifiadau yn ogystal ag arolygon sampl. Ymysg y mathau eraill hyn o wallau mae: gwallau cwmpas, gwallau diffyg ymateb, gwallau mesur a gwallau prosesu.\nNid yw'n bosibl dileu gwallau heb fod yn rhai samplu yn llwyr, ac nid yw'n bosibl rhoi amcangyfrifon ystadegol o faint gwallau o'r fath. Gwnaed ymdrechion sylweddol i leihau'r gwallau hyn yn yr Arolwg Cenedlaethol. Trafodir rhai o'r camau allweddol sy'n cael eu cymryd yn yr is-adrannau canlynol.\nGwallau mesur: datblygu cwestiynau\nEr mwyn lleihau gwallau mesur, defnyddir cwestiynau cyson neu sefydlog yn yr arolwg lle bynnag y bo modd. Caiff cwestiynau newydd eu datblygu gan arbenigwyr arolygon ac mae llawer wedi’u hadolygu gan gymheiriaid allanol. Mae nifer o gwestiynau hefyd wedi bod drwy brawf gwybyddol er mwyn cynyddu’r tebygrwydd y bydd y cwestiynau'n cael eu deall yn gyson yn ôl y bwriad, a bod modd i'r ymatebwyr gofio'r wybodaeth angenrheidiol i'w hateb. Bydd profion gwybyddol pellach o gwestiynau’r arolwg ffôn yn cael eu cynnal cyn bo hir. Ceir adroddiadau ar brofion gwybyddol ar dudalennau gwe yr Arolwg Cenedlaethol.\nDiffyg ymateb (hynny yw unigolion yn cael eu dewis ond ddim yn cymryd rhan yn yr arolwg) yw un o’r elfennau sy’n gyfrifol am wallau heb fod yn rhai samplu. Felly mae cyfraddau ymateb yn ddimensiwn pwysig o ran ansawdd yr arolwg ac yn cael eu monitro'n fanwl.\nY gyfradd ymateb yw’r gyfran o rifau ffôn cymwys a arweiniodd at gyfweliad, ac mae’n cael ei diffinio fel:\nCaiff canlyniadau'r arolwg eu pwysoli er mwyn cymryd y diffyg ymateb i ystyriaeth ar draws is-grwpiau poblogaeth o ran oedran a rhyw, hynny yw er mwyn sicrhau bod oedran a rhyw'r sampl sy'n ymateb yn cyfateb i boblogaeth Cymru. Bwriad y cam hwn yw lleihau'r gwallau heb fod yn rhai samplu yn sgil gwahanol gyfraddau o ddiffyg ymateb yn ôl oedran a rhyw.\nGall atebion fod ar goll am sawl rheswm, gan gynnwys gwrthod neu fethu ateb cwestiwn penodol, ac achosion pan nad yw'r cwestiwn yn berthnasol i'r ymatebydd. Fel rheol bydd atebion coll yn cael eu hepgor o dablau a dadansoddiadau, ac eithrio pan maent o ddiddordeb arbennig (er enghraifft gall lefel uchel o atebion "Ddim yn gwybod" fod o ddiddordeb gwirioneddol).\nGwallau mesur: gwirio ansawdd cyfweliad\nElfen arall sy'n gallu amharu ar atebion diduedd o bosib yw bod y sawl sy'n cyfweld yn dylanwadu'n systematig ar yr ymatebion mewn rhyw ffordd. Mae’n debygol y bydd ymatebion yn cael eu heffeithio gan briodoldeb cymdeithasol (pan fo'r ateb a roddir yn cael ei effeithio gan yr hyn y mae'r ymatebydd yn ei dybio sy'n dderbyniol neu’n ddymunol yn gymdeithasol). Darperir hyfforddiant helaeth i’r rhai sy'n cyfweld er mwyn lleihau'r effaith hon gymaint â phosibl ac maent hefyd yn cael eu goruchwylio'n agos, gyda chyfran o'r cyfweliadau'n cael eu gwirio drwy reolwyr y cyfwelydd yn gwrando ar recordiad o’r cyfweliadau.\nMae'r holiadur yn cael ei weinyddu dros y ffôn gan ddefnyddio sgript Cyfweliad Ffôn drwy Gymorth Cyfrifiadur (CATI). Mae'r dull gweithredu hwn yn caniatáu i'r cyfwelydd ddarparu rhywfaint o wybodaeth ychwanegol pan fo'n amlwg nad yw'r ymatebydd wedi deall y rheswm dros ofyn y cwestiwn neu ei ystyr. Er mwyn eu helpu i wneud hyn, caiff y rhai sy'n cyfweld wybodaeth gefndir am rai o'r cwestiynau yn y cyfarfodydd briffio a gynhelir cyn dechrau ar y gwaith maes. Mae'r sgript hefyd yn cynnwys gwybodaeth ychwanegol pan fo angen procio neu eglurhad pellach. Serch hynny, mae cyfwelwyr yn cael gwybod ei bod yn hanfodol cyflwyno’r cwestiynau a’r opsiynau ateb yn union fel y maent yn y sgript CATI.\nMae rhai o'r atebion yn cael eu hadlewyrchu yng ngeiriad cwestiynau neu wiriadau dilynol (er enghraifft caiff enwau'r plant a roddir eu crybwyll mewn cwestiynau am ysgolion y plant). Mae hyn yn helpu'r ymatebydd (a'r cyfwelydd) i ddeall y cwestiwn yn gywir.\nCeir amrywiol wiriadau rhesymegol ac awgrymiadau i'r cyfwelydd yn y sgript er mwyn sicrhau bod yr atebion sy'n cael eu darparu'n gyson ac yn realistig. Mae rhai o'r gwiriadau hynny yn 'wiriadau caled': hynny yw, gwiriadau a ddefnyddir mewn achosion lle na allai ateb yr ymatebydd fod yn gyson â’r wybodaeth arall a roddwyd yn flaenorol ganddo. Yn yr achosion hyn mae'n rhaid gofyn y cwestiwn eto, a newid yr ymateb, er mwyn parhau gyda'r cyfweliad. Mae gwiriadau eraill yn 'wiriadau meddal', ar gyfer ymatebion sydd i'w gweld yn annhebygol, ond a allai fod yn gywir. Yn yr achosion hynny, mae'r cyfwelydd yn cael cyfarwyddyd i gadarnhau gyda’r ymatebydd bod yr ymateb yn gywir mewn gwirionedd.\nGwall prosesu: gwirio data\nPrif allbynnau'r arolwg yw ffeiliau data SPSS sy'n cael eu darparu bob chwarter. Ar gyfer pob cyfnod o waith maes, darperir dwy brif ffeil ddata:\nset ddata ar gyfer yr aelwyd, yn cynnwys ymatebion i'r grid cyfrifo ac unrhyw wybodaeth a ofynnir i’r ymatebydd am aelodau eraill o’r aelwyd\nset ddata ar gyfer yr ymatebydd, yn cynnwys atebion pob ymatebydd\nMae'r holl setiau data'n cael eu gwirio gan gontractiwr yr arolwg. Yna bydd cyfres o wiriadau ar gynnwys a fformat y setiau data'n cael eu cynnal gan Lywodraeth Cymru ac unrhyw newidiadau yn cael eu gwneud gan y contractiwr cyn i'r setiau data gael eu cymeradwyo.\nAmseroldeb yw'r cyfnod o amser sydd wedi pasio rhwng cyhoeddi'r data a'r cyfnod y mae'r data hwnnw'n cyfeirio ato. Prydlondeb yw'r cyfnod o amser rhwng y dyddiadau cyhoeddi arfaethedig a gwirioneddol.\nCaiff canlyniadau eu cyhoeddi oddeutu tri mis ar ôl diwedd cyfnod y gwaith maes. Mae’r cyfnod hwn wedi’i gadw mor fyr â phosibl er mwyn sicrhau bod y canlyniadau’n amserol.\nBydd adroddiadau manylach ar bynciau penodol yn dilyn gan ddibynnu ar anghenion defnyddwyr yr arolwg.\nHygyrchedd yw pa mor hwylus yw hi i ddefnyddwyr gael at y data, gan hefyd adlewyrchu'r fformat(au) y mae'r data ar gael ynddynt a'r wybodaeth ategol sydd ar gael. Eglurder yw ansawdd a digonedd y metadata, delweddau a chyngor ategol.\nMae'r holl adroddiadau ar gael i'w lawrlwytho o dudalennau gwe yr Arolwg Cenedlaethol. Lluniwyd tudalennau gwe'r Arolwg Cenedlaethol i fod yn hawdd eu dilyn.\nMae siartiau a thablau canlyniadau manwl ar gael drwy ddangosydd canlyniadau rhyngweithiol. Gan fod cannoedd o newidynnau yn yr arolwg a miloedd lawer o ddadansoddiadau posibl, dim ond is-setiau sydd wedi’u cynnwys yn y dangosydd canlyniadau. Serch hynny, gellir llunio tablau / siartiau pellach yn gyflym pan wneir cais amdanynt.\nI gael rhagor o wybodaeth am ganlyniadau'r arolwg, neu os hoffech weld gwahanol ddadansoddiadau o'r canlyniadau, cysylltwch â thîm yr Arolwg Cenedlaethol ar arolygon@llyw.cymru neu ar 0300 025 5050.\nRydym yn cymryd gofal i sicrhau nad oes modd adnabod unigolion o'r canlyniadau a gyhoeddir. Rydym yn cadw at y gofynion cyfrinachedd a mynediad at ddata a nodir yn y Cod Ymarfer ar gyfer Ystadegau.\nRydym yn cydymffurfio â safonau’r Gymraeg yn ein holl allbynnau. Mae ein gwefan, ein datganiadau cyntaf, ein dangosydd canlyniadau a’n dangosydd cwestiynau ar gael yn Gymraeg ac yn Saesneg.\nRydym yn ceisio ysgrifennu’n glir (gan ddefnyddio defnyddio ‘Cymraeg Clir’ a Saesneg syml).\nArchif Data'r DU\nBydd fersiynau dienw o setiau data’r arolwg (lle bydd rhywfaint o'r wybodaeth wedi'i dileu er mwyn sicrhau cyfrinachedd), ynghyd â dogfennau ategol, yn cael eu gadael yn Archif Data'r DU. Gall defnyddwyr cofrestredig gael at y setiau data hyn ar gyfer prosiectau ymchwil penodol.\nO bryd i'w gilydd, efallai y bydd ymchwilwyr am ddadansoddi data manylach na'r hyn sydd ar gael drwy'r Archif Data. Dylid cyflwyno ceisiadau am ddata o'r fath i dîm yr Arolwg Cenedlaethol (gweler y manylion cyswllt isod). Caiff y ceisiadau eu hystyried fesul achos, ac mae gweithdrefnau yn eu lle i gadw’r data yn ddiogel ac yn gyfrinachol.\nDulliau gweithredu a diffiniadau\nMae pob cyhoeddiad hefyd yn cynnwys geirfa sy'n disgrifio'r termau cyffredinol sy'n cael eu defnyddio. Mae chwiliwr cwestiynau rhyngweithiol a chopïau o'r holiaduron ar gael ar ein tudalennau gwe.\nI ba raddau y gellir cymharu data dros amser a pharthau.\nDrwy gydol bwletinau a datganiadau ystadegol yr Arolwg Cenedlaethol, rydym yn tynnu sylw at gymarebau perthnasol a ffynonellau gwybodaeth nad oes modd eu cymharu'n uniongyrchol ond sy'n rhoi cyd-destun defnyddiol.\nCymharu â gwledydd eraill\nLle bynnag y bo'n bosibl, daw cwestiynau'r arolwg o arolygon a gynhaliwyd yn rhywle arall. Mae hyn yn caniatáu rhywfaint o gymharu ar draws gwledydd (er bod gwahaniaethau o ran cynllun a chyd-destun yn gallu effeithio ar y gallu i gymharu).\nCymharu dros amser\nEr bod yr arolwg ffôn yn cynnwys rhai o’r un pynciau â’r arolwg wyneb yn wyneb, mewn rhai achosion gan ddefnyddio’r un cwestiynau neu gwestiynau sydd wedi’u haddasu ychydig, dylid cymryd gofal wrth gymharu canlyniadau dros amser. Gallai’r newid dull effeithio ar y canlyniadau mewn ffyrdd amrywiol. Er enghraifft, gallai gwahanol fathau o bobl fod yn fwy tebygol o gymryd rhan yn y gwahanol ddulliau; neu gallai’r dull effeithio ar sut mae pobl yn ateb cwestiynau (Gweler Cymysgu dulliau mewn arolwg cymdeithasol: cyfleoedd a chyfyngiadau ar gyfer Arolwg Cenedlaethol Cymru, adran 3.2.3 i gael adolygiad mwy cyflawn). Mae’n debygol o fod yn anos cymharu cwestiynau llai ffeithiol (er enghraifft, ynghylch barn pobl ar wasanaethau cyhoeddus, o’i gymharu â chwestiynau mwy ffeithiol megis a ydynt wedi defnyddio’r gwasanaethau hyn mewn cyfnod amser penodol).\nDim ond yn araf y mae canlyniadau’r rhan fwyaf o’r pynciau yn yr Arolwg Cenedlaethol wyneb yn wyneb yn newid dros amser, felly fel arfer gallant barhau i fod yn arwydd da o’r sefyllfa bresennol hyd yn oed flwyddyn neu fwy ar ôl diwedd y gwaith maes. Serch hynny, gallai amgylchiadau penodol cyfnod gwaith maes yr arolwg, gyda newidiadau mawr i fywydau bob dydd pobl, olygu y bydd pethau’n newid yn llawer cynt nag arfer; felly mae’n bosibl na fydd y canlyniadau’n arwydd da o’r sefyllfa bresennol am gyfnod mor hir.\nRhwng Gorffennaf 2021 and Mawrth 2022, rydym yn cynnal dau dreial. Bydd canlyniadau’r rhain yn helpu i hysbysu’r ffyrdd y gellir gwella’r arolwg yn y dyfodol.\nErs dechrau’r pandemig COVID-19 yn 2020, cynhaliwyd yr Arolwg Cenedlaethol dros y ffôn yn lle wyneb yn wyneb fel o’r blaen. Er bod y dull dros y ffôn wedi bod yn llwyddiannus, mae’r hyn y gellir ei gynnwys yn yr arolwg dros y ffôn wedi’i gyfyngu i raddau.\nCafodd yr arolwg wyneb yn wyneb 45 munud blaenorol ei leihau i 35 munud dros y ffôn er mwyn sicrhau y gellir cadw sylw’r ymatebwyr yn ystod y cyfweliad ffôn.\nNid yw rhai o’r cwestiynau o’r arolwg wyneb yn wyneb wedi’u cynnwys yn yr arolwg dros y ffôn. Mae hyn yn cynnwys testunau mwy sensitif efallai na fydd yr ymatebydd yn teimlo’n gyfforddus yn eu trafod gyda’r cyfwelydd. Gallai canlyniadau ar gyfer testunau o’r fath hefyd fod wedi’u heffeithio gan duedd dymunoldeb cymdeithasol (mae pobl yn dueddol o roi’r ateb y maen nhw’n meddwl y dylen nhw ei roi i’r cyfwelydd). Mae adran ar-lein hefyd yn galluogi cyflwyno gwybodaeth yn weledol. Yn olaf, gofynnir cwestiynau ar rai o’r testunau hyn mewn fformat hunan-gwblhau mewn arolygon eraill, a bydd defnyddio’r fformat hunan-gwblhau ar gyfer y testunau hyn yn yr Arolwg Cenedlaethol yn ei gwneud yn fwy posibl i gymharu canlyniadau.\nI helpu i fynd i’r afael â’r materion hyn, o fis Gorffennaf 2021 i fis Mawrth 2022 rydym yn treialu arolwg dilynol ar-lein ar ôl y cyfweliad ffôn. Bydd canlyniadau o’r treial ar-lein yn helpu i hysbysu penderfyniadau ar y math o arolwg yn y dyfodol.\nMae’r treial ar-lein yn cynnwys is-sampl ar hap o 2,000 o ymatebwyr a bydd gofyn iddynt gwblhau arolwg 15 munud ar-lein ar ôl cwblhau’r arolwg dros y ffôn gyda chyfwelydd.\nAr ôl i ymatebwyr gwblhau’r arolwg dros y ffôn, bydd y cyfwelydd yn anfon neges e-bost a neges destun at ymatebwyr gyda dolen i’r arolwg a’r Cod Mynediad Unigryw sydd ei angen arnynt i fewngofnodi i’r arolwg. Fel yr arolwg dros y ffôn, gellir cwblhau’r holiadur ar-lein yn Gymraeg neu yn Saesneg.\nOs nad yw ymatebydd yn gallu cwblhau’r arolwg ar-lein (er enghraifft, os nad oes ganddynt fynediad i’r rhyngrwyd), byddant yn cael cynnig cwblhau fersiwn o’r arolwg ar-lein dros y ffôn gyda chyfwelydd.\nI gael rhagor o wybodaeth, gweler holiadur 2021-22.\nO fis Mai 2020, cynigiwyd cymhelliad amodol o £15 i ymatebwyr (ar ffurf taleb siopa) am gymryd rhan yn yr arolwg hwn. O fis Gorffennaf 2021, rydym yn cynnal treial sampl rhanedig i weld a yw cymhelliad o £10 mor effeithiol â chymhelliad o £15. Bydd y 10,000 o ymatebwyr na ddewiswyd ar gyfer y treial ar-lein uchod yn cael eu rhannu 50:50, gyda hanner yn cael cynnig taleb o £10 a hanner yn cael cynnig taleb o £15 am gwblhau’r arolwg dros y ffôn.\nNi fydd gofyn i’r ymatebwyr yn y treial cymelliadau gwblhau’r arolwg ar-lein.\nMae testunau cwestiynau’r arolwg ffôn ar gyfer y treial ar-lein a’r treial cymelliadau yr un fath. Dim ond dechrau a diwedd yr arolwg ffôn sy’n amrywio ym mhob treial: yn bennaf yn ymwneud â gwerth y cymhelliad ac, ar gyfer ymatebwyr ar-lein, y cyfarwyddiadau ynglŷn â sut i gael mynediad i’r arolwg ar-lein.


Golff - Visit Conwy\nRydych chi yma: Home > Pethau i’w Gwneud > Gweithgareddau > Golff\nGolffio gwych ar dwyni tywod a pharcdir – a golygfeydd anhygoel hefyd.\nMae gennym fath arbennig o golff yma yng Nghymru. Rydym yn ei alw’n ‘golff fel y dylai fod’, disgrifiad a ysbrydolwyd gan ein clybiau cyfeillgar a chroesawgar – mae’r rhain wedi aros yn driw i ysbryd y gêm â’u hagwedd hwyliog a gwerth am arian. Ac nid yw’r cyrsiau’n rhy ddrwg chwaith.\nYng Nghymru, rydym yn arbenigo mewn golff ar dwyni tywod a byddai’n anodd dod o hyd i le gwell na Chlwb Golff Gogledd Cymru (Llandudno) a Chonwy.\nYm marn y sylwebydd golffio, Jeremy Ellwood: ‘Mae cwrs golff twyni tywod Conwy yn adnabyddus, ac mae cynllun gwych y cwrs yn cydweddu’n berffaith â’r golygfeydd.’\nMae Clwb Golff Gogledd Cymru ar draws yr aber yn gwrs arall sy’n cynnig her pencampwriaeth a golygfeydd gwych o’r môr a’r mynydd.\nMae’r un peth yn wir am Glwb Golff Maesdu Llandudno, lle mae’r cwrs golff – cymysgedd o dwyni tywod a pharcdir – yn cynnig y gorau o ddau fyd.\nGallwn gynnig mwy o gyrsiau golff ar barcdiroedd ar hyd yr arfordir yn Llanfairfechan, Penmaenmawr, Llandrillo-yn-Rhos ac Abergele, pedwar o gyrsiau parcdir braf.\nI’r tir, mae Betws-yn-Rhos ger Abergele yn gartref i Glwb Golff y Fedwen Arian (Silver Birch Golf Club), cwrs poblogaidd a leolir yng nghanol y bryniau.\nLaw yn llaw â’r golffio, cewch olygfeydd gwych yn yr ardal hon. Mae cwrs parcdir hyfryd Betws-y-Coed yn cynnig golygfeydd godidog o Ddyffryn Conwy ac Eryri.\nNifer yr eitemau: 11\nMae Clwb Golff Gogledd Cymru, sydd ar ymyl traeth Penmorfa, o safon pencampwriaeth ond nid yw o hyd pencampwriaeth. Er ei fod yn brawf i’r gallu, mae’n caniatáu’r golffiwr i ymlacio ac edmygu rhai o’r golygfeydd mwyaf bywiogol yng Nghymru gyfan.\nMae Cwrs Golff Llandrillo yn Rhos yng Ngogledd Cymru yn gwrs parcdir gwastad yn bennaf, sy'n cynnig her deg i'r golffiwr cyffredin ac yn brawf da i'r rhai sydd â handicap is. Diffinnir y detholiad o ffyrdd teg llydan, tîs uchel a lawntiau dwy haen…\nMae cwrs golff parcdir Llanfairfechan yn cynnig cefnlen fynyddig fendigedig, golygfeydd gwych dros y Fenai i Ynys Môn\nCwrs Golff pencampwriaeth sy'n darparu golygfeydd godidog o Arfordir Gogledd Cymru ac sy'n cynnig cyfuniad o fynceri pot clasurol a lawntiau enfawr.\nMae’n her ond hwyl i bawb - ifanc a hen. Wrth ymyl y caffi a Chanolfan y Copa. Golygfeydd gwych. Yn agored ar benwythnosau a gwyliau ysgol o’r Pasg tan Fehefin ac yna bob dydd tan Hydref (yn amodol ar y tywydd).\nMae gan Glwb Golff Maesdu y cyfan: Cwrs o ansawdd Pencampwriaeth, dros gan mlynedd o hanes, golygfeydd godidog, a'r croeso cynhesaf ar y cwrs ac yn y Clwb